Дангаса ходим билан қандай ишлаш керак? | NORMA.UZ\nДангаса ходим билан қандай ишлаш керак?\nДангаса, ҳеч қандай ташаббус кўрсатмайдиган, ҳаракатлари суст ходим компаниянинг барча ходимларининг самарадорлигига салбий таъсир кўрсатади. Шу сабабли ҳам раҳбарлар бундай ҳолатнинг олдини олиш учун дарҳол профилактик чораларга киришиб кетишади.\nДангаса ходимларнинг турлари\n1. Аммо ҳар доим ҳам ходимнинг ташаббуссизлиги унинг табиатан дангасалиги билан боғлиқ бўлавермайди. Ҳатто энг яхши ходимлар вақти-вақти билан ички энергиясининг сустлашишидан азият чекиши мумкин. Бу соғлик, шахсий ҳаётдаги муаммолар, стресс ёки оддий тўйиб ухламаслик сабаб содир бўлади.\n2. Одам ўз табиатига кўра доим бирор иш билан машғул бўлиши керак. Унинг табиати шунақа. Биз дангасалик, бекорчилик деб атаганимизнинг замирида ҳам бирор ҳаракат мавжуд бўлади. Масалан, у хонадан бу хонага чопиб, доим ҳовлиқиб юрадиган ходимлар бор. Столи қачон қарасанг қоғозлар билан тўлиб-тошган. Кун якунланганида жуда чарчайди, аммо қилган ишининг тайини йўқ...\n3. Яна лапанглаб юраверадиган ходимлар бор. Ўз ишини чой ёки кофени аста симириб, ходимлар билан суҳбат қуришдан бошлайди. Кейин албатта дунёдаги янгиликларни ўқиб чиқади, почтасини титади. Орада сигарета тутатиб олишни ҳам унутмайди. Кейин бир пасда тушлик вақти ҳам етиб келади. Шундан кейин бироз мизғиб олиб, орада бирор фойдали иш қилишга уннаб кўришади.\n4. Ходимлар самарадорлиги сусайишининг яна бир сабаби ходимларни бошқаришда ўта бюрократик ёндашув бўлиши мумкин. Ҳар бир босган қадамини ҳисоботлар, аризалар тушунтириш хатларида акс эттиришга мажбур бўлган ходимнинг ташаббускорлик билан ишлашга бўлган ҳар қандай иштиёқи сўнади.\n5. Буларнинг орасида энг хавфлиси раҳбарнинг ходимга нисбатан менсимай, илтифотсизларча муомалада бўлиши сабаб юзага келадиган дангасаликдир. Ходимнинг шахсияти ва унинг бажараётган ишига бўлган бундай муносабат одамнинг нафақат такомиллашишига ҳалал беради, балки кундалик ишларини бажаришган бўлган иштиёқини ҳам сўндиради. Ҳатто истиқболли кадрлар ҳам ишининг доим танқид билан қабул қилинишидан чўчиб турадиган бўлишади. Натижада компанияда иш унмайди.\nХодимга тўғри муносабат зўрлик ва ёғламачилик қилишдангина иборат эмас. Раҳбар ўз ишчиларида иштиёқ, шижоат, қизиқиш уйғота олиши, ўзига бўлган ишончини ошириши, руҳий жиҳатдан ҳам қўллаб-қувватлаши зарур.\nҚатъий чоралар зарурми?\nОдатда дангаса ходимларни “жойидан силжитиш” учун раҳбарлар дарҳол “адабини бериб қўйишга” киришишини юқорида айтиб ўтдик. Аммо ўта қатиққўллик қилиш ижобий натижа берармикин?\nАгар иш берувчи бино ичида чекишни тақиқлаб қўйса, улар кўчага зир-зир қатнаш одатини кўпайтиришади. Ижтимоий тармоқларнинг бирига тақиқ қўйсангиз, бошқасидан фойдаланишади. Ҳаммасини беркитсангиз, ўзлари билан гаджетларни кўтариб, ишга кела бошлашади. Нигоҳлар ва бутун диққат-эътиборлари компьютерда эмас, ўша ўзлари билан олиб келган “ўйинчоқ”да бўлади.\nБуларни сезган раҳбарият беҳафсала ходимларни тартибга келтириб қўйишга уриниб, йиғилишлар, мажлислар, “летучкалар” ўтказиб, дўқ-пўписа қилади, танбеҳ беради, сўкади, койийди, ўта “қулоқсизлар”ни эса ўртага чиқариб шарманда қилишга уринади. Талабларни оширади, вазифаларни бажариш муддатлари қисқартирилади, ходимлар зиммасидаги юк оширилади. Тақиқлар сони янада оширилади.\nШунда ҳам талаблари қондирилмаса, раҳбарият “тозалаш” ишлари олиб боришга киришади. Энди ёш, навқирон, куч-ғайрат ва шижоатга тўла, кўзларида ва оёғидан “ўт” чақнайдиган арзон ишчи кучларини тўплашга киришади. Аммо “янги”ларнинг эса эпсизлиги, тажрибасизлиги тез орада ўртага чиқади....\nИш берувчи яна тажрибали ходимларни излашга тушади, рекламага пул, вақт ва асаб сарфлаб, яна янги ишчиларни йиғади.\nЭртами-кеч қилаётган ишларининг бесамар кетаётганини англаб етган раҳбарият ахийри, ҳар бир ходимнинг ортидан тўлиқ кузатув олиб бориш керак экан, деган тўхтамга ҳақли келади. Чунки шундагина уларнинг ҳар бирига объектив баҳо бериш мумкин бўлади. Дангасаларни ажратиб олиш имкони туғилади.\nТехнологиялар замонида яшаяпмиз. Бирор кишининг кетидан кузатув ўрнатишдан осони йўқ. Компанияда ахборот технологияларнинг “тилини” яхши биладиган устаси фаранг ишласа, у раҳбариятга мос усулларни танлаб, ходимлар устидан бемалол кузатув ўрната олади.\nТашкилотнинг барча компьютерларини текшириб боришнинг энг оммалашган усули интернет орқали ходимларнинг компьютерларига уланиб, видео кузатув олиб боришдир. Ундан ташқари, кўп ташкилотларда ходимлар тўпланиб олиб, ялқовлик қилиши мумкин бўлган жойларга камералар ўрнатиш ҳам наф бериши мумкин. Камераларни ходимларнинг кўзи тушадиган жойга ўрнатиш фойдали. Шунда унинг кўринишиёқ фойдасиз суҳбатларга барҳам бериб, ишга киришишга ундайди.\nХодимларни назорат қилишнинг эски ва ҳамма билган усули — иш телефонларини эшитиш усулидир. Ҳозирда аксарият компанияларнинг call-марказларига қўнғироқ қилсангиз, хизматларни яхшилаш мақсадида суҳбат ёзиб олинишидан хабардор этишади. Ишхонадан бериладиган корпоратив сим-карталар қўнғироқларини ёзиб олиш осон. Аммо бошқа аппаратлар орқали сўзлашувларини ёзиб олишнинг ҳам иложиси бор. Бундай замонавий дастурларнинг энг оммабоплари – ShadowGuard.ru ҳамда USB-Recorder.\nХодимлар учун иш вақтида дам олишнинг энг хавфсиз усули — интернетда ўтириш. Компьютер пешонасида ўтириб олиб, “жонини жабборга бериб” ишлаётгандек туюлган ходимлар ўйин ўйнаётган, ижтимоий тармоқларда гап сотаётган ёки онлайн фильмларни томоша қилаётган бўлиши ҳеч гап эмас. Иш берувчига бу ерда корпоратив трафик назорати дастурлари ёрдамга келади. Улардан бири — TrafficInspector. Ушбу технология юкланаётган нарсалар, очилаётган саҳифаларни назоратга олиш имконини яратади.\nУндан ҳам ривожланган технологик воситалар мавжуд. Масалан, ходим ёки ҳамкорнинг компьютерига олисдан туриб уланиш имконини берувчи TeamViewer дастури. У дистанцион равишда техник компьютер кўмагини кўрсатиш, зарур дастурларни ўрнатиш, вирусларни даволаш ва хатоларни бартараф этиш, ўргатиш ва назорат қилиш имконини беради. Энг асосийси — олисдан компьютерга уланиш воситасида тармоқда ходимларнинг нима иш билан шуғулланаётганини бамайлихотир кузатиб борса бўлади.\nКўринишича, дунёни ишончсизлик омили ҳам ривожланиш сари етаклайди. Иш берувчини ҳам бу даражада синчков бўлишга, эгоистларча ёндашувда бўлишининг ўз сабаблари бор. Унинг бизнеси гуллаб-яшнаши бошқарувни қандай йўлга қўйишига боғлиқ. Ходим эса фақат ойликни ўз вақтида олиш, мукофот пули қўшиб беришлари ҳақида қайғуради холос. Ўз ходимларини тўғри назорат қилган раҳбар эса компаниянинг ривожланишини таъминлайди. Шунда ҳам қўл остидаги ишчилар, ҳам ҳамкорлар ҳамда мижозлар олдида ўз мажбуриятларини бажарган бўлади.


Муфтий Усмонхон Алимовнинг аҳволи ҳақида маълумот берилди - 12.08.2021, Sputnik Ўзбекистон\nМуфтий ўпка ва қон-томир касалликлари, хусусан, ўпка пневмонияси муолажаларини олмоқда. 12.08.2021, Sputnik Ўзбекистон\nТОШКЕНТ, 12 авг — Sputnik. Москва шаҳрида жойлашган клиникалардан бирида даволаётган Ўзбекистон мусулмонлари идораси раиси, муфтий Усмонхон Алимовнинг аҳволи барқарор. Бу ҳақда мусулмонлари идораси матбуот хизмати хабар берди.Қайд этилишича, муфтий ўпка ва қон-томир касалликлари, хусусан, ўпка пневмонияси муолажаларини олмоқда.Эслатиб ўтамиз, аввалроқ муфтий Усмонхон Алимов Москвада даволанаётгани хабар қилинган эди.\nўзбекистон мусулмонлари идораси , усмонхон алимов\nМуфтий ўпка ва қон-томир касалликлари, хусусан, ўпка пневмонияси муолажаларини олмоқда.\nТОШКЕНТ, 12 авг — Sputnik. Москва шаҳрида жойлашган клиникалардан бирида даволаётган Ўзбекистон мусулмонлари идораси раиси, муфтий Усмонхон Алимовнинг аҳволи барқарор. Бу ҳақда мусулмонлари идораси матбуот хизмати хабар берди.\nҚайд этилишича, муфтий ўпка ва қон-томир касалликлари, хусусан, ўпка пневмонияси муолажаларини олмоқда.\n“Айни кунларда ҳазратнинг ҳолатлари барқарор. Даволаш тадбирлари тажрибали шифокорлар томонидан тиббиёт соҳасининг илғор ютуқларини қўллаган ҳолда давом эттирилмоқда”, - дейилган хабарда.\nЭслатиб ўтамиз, аввалроқ муфтий Усмонхон Алимов Москвада даволанаётгани хабар қилинган эди.


1166 Ўқиш режими + -\nТиш чиқиш палласи боланинг ҳоли ўзгариб қолади, унда қайт қилиш, инжиқлик ва ёмон қилиқлар кўзғалади. Айниқса, тиш чиқиши қиш ва совуқ пайтларга ёки ёз ва иссиқ пайтларга тўғри келса, бу нарса кучлироқ кечади. Тиш чиқиши учун энг қулай пайт баҳор ва куздир. Тиш чиқиш вақти боланинг етти ойлик пайтида бўлади. Гоҳида тиш беш ойлигида чиқади, гоҳо ўн ойлик бўлгунча кечикади.\nШундай қилиб, тиши чиқаётганда мулойимлик билан боқиш, қайта-қайта ҳаммомга солиш, енгил озуқа бериш ва унинг қорнини таомга тўлдириб юбормаслик керак бўлади.\nҚачонки тиллари чиқадиган пайт яқинлашса ва уларга гапиришни осонлаштирмоқчи бўлинса, уларнинг тиллари асал, иссиқ сув ва андароний туз (оппоқ рангли туз нави) билан ишқаланади. Чунки бу нарсалар гапиришга монелик қиладиган оғир рутубатларни кетказади. Нутқ қиладиган пайтлари келса, уларга «Ла илаҳа иллаллоҳу Муҳаммадур Расулуллоҳ»ни айттирсинлар. Токи уларнинг қулоқларига энг биринчи кирадиган нарса Аллоҳнинг исми ва Унинг тавҳиди ҳамда У Зотнинг Арш устида уларни қаерда бўлсалар ҳам кўриб, гапларини эшитиб турганлиги ҳақидаги сўзлар бўлсин.\nАёл кишининг ташқи кўринишига хос хусусиятлар, мисол учун, қадду қомати, терисининг ранги ёки шу каби бошқа омиллар унинг севикли ёр бўлишида асосий ўлчов бўла давоми...\n10:44 / 19.01.2017 10017\n.Агар дунё кўзингга тор бўлиб, машаққат ичра қоларкансан, у ҳолда истиғфорни лозим тутишинг сен учун энг катта ечим, нажот бўлгусидир,, деган эди замонамизнинг давоми...\n18:35 / 07.08.2020 756\nШом таомлари embedhttpswww.youtube.comwatchvXXYaouFwUrEembed Товуқли коптокчалар Ассалому алайкум Хуш келибсиз Бугун сизлар билан бирга товуқли коптокчаларни тайёрлашни давоми...\n06:49 / 12.03.2017 3226\n08:32 / 09.12.2016 1795


Қуръон аҳллари учун хушхабар! (Йиғлатувчи туш) - Fitrat.uz\nБош саҳифа / Мақолалар / Қуръон аҳллари учун хушхабар! (Йиғлатувчи туш)\nҚуръон аҳллари учун хушхабар! (Йиғлатувчи туш)\nAprel 21, 2018\tҚуръон аҳллари учун хушхабар! (Йиғлатувчи туш)da fikr bildirishni o'chirish 305 Кўришлар\nАллоҳ таоло барчамизни жаннат аҳлларидан қилсин! Амин, Я роббал аъламийн!\nҲафизул Миззий ўзининг «Таҳзибул камал», Ибнул Жавзий «Сифатус Софва» ва Ибну Шаҳийн «Ал-ишарот фи илмил ибарот» китобларида келтирганлар.\nХалаф ибн Ҳишам ал-Баззар (машҳур Ҳамза қироатининг ровийси) Сулайм ибн Исодан ривоят қилади (Сулайм ибн Исо Ҳамзанинг шогирди ва Халаф ибн Ҳишам ал-Баззарнинг шайхи):\nХалаф ибн Ҳишам ал-Баззар айтади: “Менга Сулайм ибн Исо шундай деди: “Ҳамза ибн Ҳабиб аз-Заййаднинг олдига кирдим, унинг ерга яноқларини қуйиб йиғлаётганини кўрдим ва: “Аллоҳ сақласин (асрасин)!” – дедим. У менга: “Эй фалончи, нимадан сақласин?” – деди. Сўнгра сўзини давом эттириб, ҳикоя қилди: “Кеча оқшом тушимда қиёмат қойим бўлибди. Шунда Қуръон қорилари чақирилди, мен ҳам ҳозир бўлганлар орасида эдим. «Фақатгина олдимга Қуръон билан амал қилганлар киради», деган ёқимли овозни эшитдим, секингина орқага тисарилдим. Шу пайт: «Ҳамза ибн Ҳабиб аз-Заййад қаерда?» – деб исмим билан чақирилдим. “Лаббай, Аллоҳнинг чақирувчиси, лаббай!” – деб жавоб бердим, бир фаришта олдимга келиб: “Лаббай, Аллоҳ, лаббай!” – деб айт деди. Мен унинг айтганини қилдим (яъни Ҳамза тушида уни чақирган овоз фаришталардан бирига тегишли деб уйлаган, лекин уни чақирган буюк парвардигоримиз Аллоҳ эканлиги маълум бўлган).\nСўнгра мени бир уйга киритишди, у ерда қориларнинг шовқинини эшитдим (яъни жуда кўп қорилар Қуръон ўқишарди). Ҳолатни кўриб қурқув-даҳшатдан туриб қолдим. “Сенга ҳеч қандай ёмонлик йўқ, кўтарил ва ўқи”, – деган овозни эшитдим. Юзимни бурсам, оқ дурдан, икки ёни сариқ ёқутдан, поғоналари яшил забаржаддан бўлган минбарда эканман. Менга яна: “Кўтарил ва ўқи!” – дейилди, мен кўтарилдим. Кейин: “Анъом сурасини ўқи”, – дейилди ва мен ўқидим, лекин кимга ўқиб бераётганимни билмасдим. 60-оятгача ўқиб, “وَهُوَ الْقَاهِرُ فَوْقَ عِبَادِهِ” – “У бандалари устидан (барча ишда) ғолибдир” оятига етганимда, мендан: “فقال لي: يا حمزة ألستُ القاهر فوق عبادي ؟ فقلتُ: بلى” – “Эй Ҳамза, Мен бандаларим устидан ғолиб эмасманми?!” – деб сўралди, мен “Албатта!”, деб таъкид билан жавоб бердим. Менга: “Тўғри айтинг!” – дейилди (Мана шу ерда Ҳамза Буюк роббимиз Аллоҳ таоло унга хитоб қилаётганини англайди).\nЯна: “Ўқи!” – дейилди. Мен сурани охиригача ўқиб тугатдим, сўнгра сажда қилмоқчи эдим (чунки Аъроф сурасининг охирида сажда ояти бор): “Эй Ҳамза, бўлди сажда қилма, олдин қилганларинг етарли”, – дейилди (чунки қиёматда диний мажбуриятлар бўлмайди).\n– Ким сенга бундай Қуръон ўқишни ўргатди? – деб сўралди.\n– Сулаймон, – дедим.\n– Тўғри айтдинг (Сулаймон Аъмаш лақаби билан машҳур унинг шайхи эди).\n– Сулаймонга ким ўргатган?\n– Яҳё, – дедим.\n– Яҳё тўғри айтибди. Яҳё кимдан ўқиган?\n– Абу Абдурраҳмон ас-Суламийдан.\n– Абу Абдурраҳмон ас-Суламий тўғри айтибди. Унга ким ўргатган?\n– Набиййинг Муҳаммад(соллаллоҳу алайҳи васаллам)нинг амакисининг ўғли Али ибн Аби Толиб (розияллоҳу анҳу), – дедим.\n– Али тўғри айтибди. Алини ким ўқитган? – дея савол берилди.\n– Набиййинг Муҳаммад (соллалоҳу алайҳи васаллам), – дедим.\n– Набиййимни ким ўқитган?\n– Жаброил алайҳиссалом, – дедим.\n– Жаброилни ким ўқитган?!\nМен сукут сақлаб қолдим. “Эй Ҳамза: “Сен (ўқитгансан) деб айт”, – дейишди. (Аллоҳнинг ҳузурида турганим сабаб) Аллоҳдан ҳаё қилиб, ақлим тасаввур қила олмай, қандай “Сен” деб айтишимни билмадим ва менга яна: “Сен”, – деб айт дейишди”.\n– Сен! – дедим.\n– Эй Ҳамза, тўғри айтдинг! Албатта, Қуръон аҳлларига эҳтиром кўрсатаман, хусусан, улар Қуръонга амал қилган бўлса! Эй Ҳамза, Қуръон менинг Каломим. Қуръон аҳлларини севганимдек ҳеч кимни севмайман! Яқинлаш, эй Ҳамза, – дейилди ва менга хушбўйликдан суриб қўйилди.\n– Буни фақат сенга қилганим йўқ, сенга ўхшаган сендан олдин ўтганларга ва сендан кейин келадиганларга ҳам қилдим. Кимки сен Қуръон ўқиганингдек ўқиса, фақат менинг олдимга келади! Эй Ҳамза, сендан кўп нарсани яширмадим, асҳобларингга Қуръон аҳлларига бўлган муҳаббатим юксак эканлигининг хабарини бер. Улар танлаб олинган энг яхшилардир! Эй Ҳамза Буюклигим ва Улуғлигим билан қасамки, Қуръон тиловат қилган тилларни, ҳифз қилиб ёдлаган қалбларни, уни эшитган қулоқларни ва унга қараган кўзларни жаҳаннам олови билан азобламайман! – деди.\n– Субҳаналлоҳ, Субҳаналлоҳ, эй Роббим! – дедим ва мендан:\n– Қуръонга қаровчилар қаерда? – деб сўралди.\n– Ёд олганларми? – деб савол билан жавоб бердим.\n– Йўқ, Мусҳафга қараб ўқувчилар. Улар ҳам олдимга келганида ҳар бир ўқиган ояти билан юқори даражага кўтараман!\nСўнгра Ҳамза менга (шогирди Сўлаймга) қараб: “Мана шундан кейин ҳам яноқларимни ерга қўйиб йиғлаганим учун койийсанми?” – деди”.\nАллоҳим, барчамизни ҳофизи Калом, унга амал қиладиганлардан қилгин, Қуръон ахлоқи билан хулқлантиргин ва ҳабибинг Муҳаммад соллаллоҳу алайҳи васаллам билан Фирдавсил аълада жамлагин, амин!..\nТошкент вилояти вакиллиги мутахассиси\nАввалги Бекобод тумани «Амир Ҳамза» жоме масжидида «КИТОБ САЙЛИ»\nКейинги Саҳобаларни таниш


Венгриялик профессор Шерали Жўраевнинг қўшиғини эшитиш учун сафарини кечиктирди\n22:22 27 Сентябр 2020\n19:10 10.02.2017 (Янгиланган 19:11 10.02.2017) Ҳавола олиш\nПрофессорнинг айтишича, у 1990-йиллардан буён Шерали Жўраевнинг ашаддий мухлисидир\nТОШКЕНТ, 10 фев — Sputbik. Алишер Навоий номидаги Тошкент давлат ўзбек тили ва адабиёти университетида Навоий таваллудининг 576 йиллигига бағишланган адабий-маърифий кеча бўлиб ўтди. "Аввалғиларға ўхшамас" деб номланган кечада Ўзбекистон халқ шоирлари Хуршид Даврон, Иқбол Мирзолар ҳамда Ўзбекистон халқ ҳофизи Шерали Жўраев иштирок этишди, деб ёзади "Даракчи".\nШерали Жўраев Навоий ғазаллари билан басталанган бир қанча қўшиқларини ижро этди.\nШов-шувли қайтиш: "Боғларни соқов деб ўйлардик бизлар, Шерали Жўраев куйламаганда..."\nМиллий руҳда ўтаётган бадиий-мусиқий кечада бор диққат-эътибори билан куй тинглаётган чет эллик меҳмон барчанинг эътиборини тортди.\nБенеден Пери асли венгриялик бўлиб, навоийшунос олим, профессор саналади. Кечага эса у айнан буюк ҳофиз Шерали Жўраевни шахсан кўриш ва унинг Навоий ғазалларига басталанган қўшиқларини тинглаш учун ташриф буюрган.\n"Мен Шерали Жўраевни 1990-йиллардан тинглайман, чунки уни отам эшитарди. Уйимизда унинг қўшиқлари ёзилган пластинкалар бўларди. Ҳаётимдаги мен учун шараф ҳисобланган ишлардан бири Алишер Навоий ижодини ўрганганлигим бўлса, иккинчиси Шерали Жўраевни кўриш эди.\nБугун биз хизмат сафари билан Навоий вилоятига кетишимиз керак эди. Бироқ Шерали Жўраев куйлашини эшитиб сафарни кечиктирдим. Чунки мен унинг ашаддий мухлисиман" — дейди ҳаяжонини яширмай Бенеден Пери.\nТожикистонда Ўзбекистон бунёд этган мактаб очилди\nТожикистоннинг Сўғд вилоятида Ўзбекистон ҳисобидан қурилган 630 ўринга мўлжалланган янги мактаб очилди.\nЎзбекистон нуфузли IDUAI форумига таклиф этилди\n28-29 сентябрь кунлари Халқаро ахборотдан умумий фойдаланиш кунини нишонлашга бағишланган юқори даражали онлайн муҳокама бўлиб ўтади.\nОзарбайжон парламенти қатор ҳудудларда ҳарбий ҳолат жорий этишга қарор қилди\nОзарбайжон Миллий Мажлиси Тоғли Қорабоғда вазият кескинлашгани туфайли ҳарбий ҳолат жорий этишга қарор қилди. Энди 48 соат ичида уни мамлакат президенти тасдиқлаши лозим.\n19:32 Озарбайжон парламенти қатор ҳудудларда ҳарбий ҳолат жорий этишга қарор қилди\n18:55 Ўзбекистон нуфузли IDUAI форумига таклиф этилди\n18:40 Ретро-гўзаллик ва моторлар гуриллаши: Амирсойда илк бор авто-мото фестивали бўлиб ўтмоқда\n18:19 Тожикистонда Ўзбекистон бунёд этган мактаб очилди\n16:55 БААда ошпазликни таклиф қилиб, фоҳишалик билан шуғулланишга мажбур қилган аёл қўлга олинди


Отабек Жўрабоев. Тарихда Навоий сиймоси - www.ziyouz.uz\nБош саҳифа Илм ва фанАдабиётОтабек Жўрабоев. Тарихда Навоий сиймоси\nЧоп этилган 06.02.2020 29.06.2019 МуаллифZiyouz.uz\nУлуғ инсонларнинг қиёфаси, феъл-атвори ва ҳаётига қизиқиш ҳар доим ҳам кучли бўлган. Жумладан, Алишер Навоий сиймосига. У зотнинг сурати акс этган бир неча миниатюра маълум. Бири XV аср охирроқларига мансуб, Маҳмуд Музаҳҳиб ишлаган машҳур расм. Яна бирини бироз кейинроқ номаълум рассом чизган, Навоий ва ёш шаҳзода сурати. Маҳмуд миниатюрасида шоир бор бўйи билан, бироз эгилиброқ, узун ҳассага таянган ҳолда акс этган бўлиб, Беҳзод мактабига хос нозик чизгилар ва тасвир маҳорати билан ажралиб туради. Навоийнинг донишмандлик барқ уриб турган чеҳраси, чуқур маъноли нигоҳи бир қарагандаёқ кишини ўзига жалб этади.\nУнда зоҳирий улуғворлик билан уйғун ботиний сокинлик, юксак ахлоқий интизом, оқиллик, мукаммал ҳаётий тажриба ва даҳо ижодкорга хос салоҳият нури ажиб бир нимтабассум орқали намоён бўлган. Ушбу суратнинг ҳақиқатга яқинлигини ёзма манбалар тўла тасдиқлайди.\nХХ асргача Навоий ҳақида ёзилган ана шундай асарлар борасида тўхталсак. Булар: 1) махсус Навоийга бағишланган асарлар; 2) достон ва тарихий асарларда Навоийга бағишланган боб ёки ўринлар; 3) тазкира ва илмий асарлар.\nБиринчи тоифадаги асарларга мисол қилиб Ғиёсиддин Ҳумомиддин Хондамир (1475–1535) қаламига мансуб “Макорим ул-ахлоқ” (Олижаноб сифатлар) асарини келтириш ўринлидир. Асар Навоий ҳаёти, ижодий мероси, ижтимоий-сиёсий ва ҳомийлик фаолияти ҳақида бирмунча батафсил маълумот берувчи манбадир. Муаллиф уни ёзишни ҳали Навоий ҳаётлик чоғда (1500 йил) бошлаган. Бироқ улуғ шоирнинг бевақт вафоти туфайли ўзига тақдим этолмаган. Навоий кутубхонасида ишлаган Хондамир шоир умрининг охирги йилларида у билан кўп бирга бўлган, ҳатто, жон таслим этаётган чоғда ҳам ҳозир эди. Бетакрор даҳо инсоннинг вафоти эса ёш тарихчини чуқур қайғуга солади ва бир қанча вақт қўли ишга бормай юради. Фақат Султон Ҳусайн Бойқаронинг талаби билангина ушбу асарни тугатиб, унга тақдим этади.\nАсар муқаддима, ўн мақсад (боб) ва хотимадан иборат. Уларда Навоий таваллудидан вафотига қадар бўлган воқеалар лўнда ва гўзал тарзда баён этилган. Шоирнинг юксак ахлоқий фазилатларига аниқ мисоллар келтирилган. Бу ҳақда тўхталиш ортиқча. Чунки асарнинг ўзбекча таржимаси бир неча бор чоп этилган (1940, 1949, 1967, 2015). Академик Иззат Султон таърифи билан айтганда: “Макоримул-ахлоқ”да Навоийнинг биографияси эмас, балки унинг тарихи, феъл-атвори масаласи биринчи ўринда туради.\nСултон Ҳусайн мирзонинг ҳам Навоийга махсус бағишланган “Рисола”си мавжуд. Ҳажман қисқа, аммо Навоий ижодиёти ҳақида жуда муҳим маълумотлар келтирилган бу асарда Ҳусайн Бойқаро баланд оҳанг ва услубда шоир асарларига юксак баҳо беради. Тахминларга кўра, “Рисола” Навоий “Хамса”ни ёзиб тугатган вақтда – 1485 йили яратилган. Ҳусайн Бойқаро шу асарида: “…Мир Алишер… турк тилининг ўлган жасадиға Масиҳ анфоси била руҳ кийурди…” дея шоир ижодига юксак баҳо беради.\nНавоийга бағишланган асарлар қаторига алоҳида шеърларни ҳам киритиш мумкин. Мисол учун, Давлатшоҳ Самарқандийнинг муламмаъ (ўзбекча-форсча) қасидаси маълум. Навоийнинг яқин дўстларидан бўлган Мавлоно Фасиҳиддин Соҳибдоронинг катта ҳажмли таркиббанди ҳам бор. Ушбу шеърнинг ҳар байти биринчи мисрасидан шоир таваллуд тарихи (ҳижрий 844) ва иккинчи сатридан эса вафот йили (ҳижрий 906) абжад ҳисобида келиб чиқади. Ушбу таркиббанд-таърихда Навоийдек зотнинг дунёга келиши қанчалик хайрли ва қувончли бўлган эса, унинг вафоти замондошларини шунчалик чуқур ғам-ғуссага кўмиб кетгани таъкидланади. Яна Хондамир, Султон Иброҳим Амоний, Фасиҳиддин Муҳаммад Низомий Охунд, Камолиддин Султон Ҳусайн, Мавлоно Дарвиш Али кабиларнинг ҳам шундай таърихлари маълум. “Тарихи том” асарида муаллифи номаълум бир таърих келади, унда ҳазрат Навоий қуёшга ўхшатилади. Бир сўз билан айтганда, тарих аҳли Навоийни улуғвор ва нурли сиймо сифатида тасвирлайди.\nМири хуршидсифат Мир Алишери шаҳир,\nРахт ба баст чу зи-и зовияи пурмеҳнат.\nСоли таърихи вай аз манзили ў пўрсидам:\nОмад овоз зи Фирдавс, ки: “Жаннат, жаннат!”\nҚуёш сифатли машҳур (зот) Мир Алишер,\nБу азоб тўла дунёдан бутунлай кўчди.\nТаърих йили ва манзилини сўрасам,\nФирдавс боғидан овоз келдики: “жаннат, жаннат”.\nБу ўринда “жаннат” сўзининг икки марта келиши абжад ҳисобида 906 ни – Навоий вафот этган ҳижрий йилни кўрсатади.\nНавоийнинг мансабга тайинланиши, Ҳирот ва унинг атрофида қурдирган кўплаб иншоотлари санаси ҳақидаги таърихлар ҳам маълум. Мавлоно Атоуллоҳ Розий ва Амир Бурҳониддин Навоийнинг амирлик мансабига тайин этилиши муносабати билан, Мир Ҳусайн Муаммоий, Дарвиш Али табиб, Қози Ихтиёриддин, Мир Бурҳониддин Атоуллоҳ кабилар Навоий қурдирган мадрасалар битиши ва у ерда дарс берилиши муносабати билан таърихлар айтганлар. Мир Атоуллоҳ 1486 йили қурилган бир мадрасага бағишланган таърихида: “Чун мадраса сохт Мир бо илму адаб…” дея таърифлайди. Ҳақиқатан, Навоий нафақат қурдирган мадрасаю бошқа бинолари туфайли, балки катта илм ва юксак адабга соҳиблиги билан ҳам ҳурмат қозонган эди.\nИккинчи хил асарлар ҳам бирмунча бўлиб, улар қуйидагилардир:\nАбдураҳмон Жомийнинг “Фотиҳат уш-шабоб” девони, “Лайли ва Мажнун” ва “Ҳафт пайкар” достонларида Навоийга мақтовли таърифлар берилиб, ижодий даҳоси юксак баҳоланган.\nXV-XVI асрлар тарихини акс эттирувчи муҳим тарихий асарларда ҳам Алишер Навоий ҳаёти, айниқса, сиёсий арбоб сифатидаги фаолиятига доир жуда кўплаб муҳим маълумотлар акс этган. Жумладан, Муҳаммад ибн Ховандшоҳ Мирхонд (1433–1498) ўзининг “Равзат ус-сафо фи сияр ил-анбиё вал-мулук вал-хулафо” (Набийлар, маликлар ва халифалар таржимаи ҳолида софлик боғи) асарида. Навоийга хос фазилатлар қайд этилган. Аслида, Мирхонд ушбу машҳур асарини Навоийнинг маслаҳати ва кўрсатмалари билан яратган. Айнан унда Навоийнинг “соҳиб тадбирлиги”, Ёдгор мирзога қарши “муҳорабалардаги иштироки”, амирлик мансаби, Астрободга бориши, укаси Дарвиш Алининг исёни, Бадиуззамон ва Музаффар мирзо ўртасидаги келишмовчиликларни бартараф этиши, Мўмин мирзонинг ўлдирилиши, ҳажга жўнаши, аммо Машҳаддан Султон Ҳусайн чақиртириб келиши ҳақидаги тарихий ҳодисалар зикр этилган.\nМирхонднинг набираси Хондамир “Макорим ул-ахлоқ”дан ташқари яна учта тарихий асарида Навоийни бирқанча ўринларда ёдга олади. Хусусан, олти ой (1499 йил) ичида ёзиб тугаллаган илк асари “Хулосат ул-ахбор фи аҳвол ил-ахёр” (Хайрли кишилар аҳволида жаҳон хабарларининг хулосаси)да Навоий ҳақида жуда муҳим тарихий ҳужжат ва маълумотларни келтиради. Масалан, Ҳиротда Навоий қурдирган бинолар, обод қилган зиёратгоҳлар, Навоийга дўст ва унинг ҳимматидан баҳраманд бўлган олим, шоир, хаттот, санъаткор ва бошқалар тўғрисида.\nХондамир вазирлар ҳақидаги “Дастур ул-вузаро” асарининг бир неча саҳифасида Навоийнинг вазирлик мақомидаги яхши ишлари ва сиёсий фаолиятига таърифлар берса, ўз замонасининг энг муҳим асарларидан ҳисобланадиган “Ҳабиб ус-сияр”да Султон Ҳусайн даври тарихининг жуда кўп ўринларида Навоийни тилга олади ёки у билан боғлиқ тарихий воқеаларни ҳикоя қилади. Бу асарнинг яна бир аҳамиятли жиҳати шундаки, Хондамир олдинги асарларда ёритишни унутган ёки кам тўхталган Навоий билан боғлиқ воқеа-ҳодисаларни батафсил келтиради, унинг тарихий сиймосига аниқроқ чизгилар тортади. Бу асар ёрдамида Алишер Навоий барча амалу мансабларга ўз ихтиёри билан келмаганини, лекин улардан истеъфо беришда ўз ихтиёри билан йўл тутганини билиб оламиз. “Ҳабиб ус-сияр”да келтирилишича, Навоий муҳрдорлик лавозимидан “истеъфога чиқди ва амир Низомиддин Шайх Аҳмад Сухайлийни муҳрдор этиб тайинлашни подшоҳдан илтимос қилди”. Султон Ҳусайн унинг бу илтимосини қабул қилади ва ҳижрий 876 йилнинг шаъбон ойида (1472 йил январи) Навоийни юқорироқ мансабга “девони олий амирлиги”га тайинламоқчи бўлади. Навоий бу мансабни ҳам рад этиб, важ ва сабаб келтирса-да, “ҳоқоннинг муносиб хоҳишига биноан девони олий амирлиги мансабини эгаллади”.\nБу ўринда эътиборга молик муҳим жиҳат – Навоий табиатидаги камтарлик бўлиб, у мансаблар сари интилишни эмас, эзгуликка хизмат қилишни мақсад қилганига урғу берилмоқда. Муаллифнинг холислигига шубҳа қилмаса ҳам бўлади. Негаки, Хондамир ушбу асарини 1515–1523 йилларда ёзган. Бу даврда Султон Ҳусайн салтанати тугаган эди. У тарихий ҳақиқатни, улуғ шоиримизнинг тарихдаги бор бўйини кўрсатишга интилган.\nНавоийнинг яна икки кичик замондоши тарихий асарларида у ҳақида жуда нодир ва қизиқарли далилларни келтирганлар. Заҳириддин Муҳаммад Бобурнинг (1483–1530) “Бобурнома”си ва Зайниддин Восифийнинг (1486–1566) “Бадое ул-вақое” асарида Навоий характери ва шахсиятини очувчи, бир неча воқеа ва мулоҳазалар келтирилган. Шуниси қизиқки, ҳар икки муаллиф ҳам Навоийнинг нозиктаъблиги ва олий хулқи ҳақидаги ўринларга диққат қилади. Гарчанд “Бадое ул-вақое”даги ҳикоялар кўпроқ бадиийлик касб этса-да, ҳужжатлилик ва тарихийлик ҳам акс этиб туради. Восифий “Амир Алишер мизожи назокати ва латофати”, атрофдагиларга лутфу ҳазиллари, Биноий билан муносабати ва яна бошқалар ҳақида ҳикоя қилади.\n“Бобурнома”да эса ҳижрий 911 (милодий 1505–1506) йил воқеалари баён этилар экан, Султон Ҳусайн мирзо умароси қаторида Навоий ҳам тилга олинади ва муҳим маълумотлар келтирилади. Саҳифалар оша Алишер Навоий турли воқеалар муносабати билан эсланади. Бобур ёзади: “…Яна Алишербек Навоий эди, беги эмас эди, балки мусоҳиби эди, кичиклигида ҳаммактаб экандурлар…”.\nБу ўринда Навоий Ҳусайн Бойқарога яқинлиги нуқтаи назаридан эсланяпти ва Бобур эътиборни жуда муҳим жиҳатга қаратяпти. Яъни, подшоҳнинг ҳар қандай умароси ёки беги унинг “мусоҳиби” (суҳбатдоши) бўлолмаслиги ва Навоий унга шундай яқин эканлиги, бу яқинлиги болаликдан бошланганини уқтирмоқда. Шундан сўнг Бобур яна бир асосли мулоҳазани беради: “Хусусият бисёр экандур.” Эътибор қилинг, Навоий ва Султон Ҳусайн кўп хусусда фикри бир жойдан чиқадиган, ўхшашликлари бисёр дўст экан. Айнан шундай тўхтамни ҳеч бир тарихчи бермаган эди. Тарихий асарларнинг аксарида Навоий жуда мақталади ва ундаги икки хусусият – нозикмизожлик ва тез ранжишга махсус урғу бериларди. Бобур эса ана шу жиҳатларга ҳам нуктадонлик билан таъриф топади. Унинг таъкидлашича: “Алишербекнинг мизожи нозуклук билан машҳурдир. Эл назокатини давлатининг ғуруридин тасаввур қилур эдилар. Андоқ эмас экандур, бу сифат анга жибиллий экандур. Самарқандта эканда ҳам ушмундоқ нозук мизож экандур…”.\nТалқинга кўра, халқ Навоий табиатидаги нозикмизожлик (нозик ҳис-туйғулар, суҳбатдош ва дўстни чертиб-чертиб танлаш, нафис ва гўзал нарсаларни суйиш, тавозе, озода ва саришталик каби) хусусиятини ўта давлатманд ва юқори мансабга эга бўлгани сабабидан деб биларди. Аммо ундай эмас экан. Бу сифат у зотда туғма. Чунки Самарқандда моддий қийинчилик билан кечган тўрт йил давомида ҳам худди шундай “нозук мизож экандур”.\nНавоий шахсиятидаги ўзига хос жиҳатларни ҳеч ким Бобурчалик бу тарзда кашф этиб, баён қилмаган эди. Умуман, Бобурнинг Навоийга муносабати, қарашлари ва талқини бошқаларникидан реаллиги ва кенг қамровлилиги билан ажралиб туради.\nБобурнинг жияни Муҳаммад Ҳайдар мирзонинг (1503–1551) “Тарихи Рашидий” асарида “Мир Алишер зикрида” номли парча мавжуд. Бироқ ундаги маълумотлар бошқа асарларни деярли қайтаради. Умуман олганда, кейинги тарихий асарларда бирмунча такрорлар сезилади. Аммо унчалик машҳур бўлмаган яна бир китоб борки, ундаги айрим далиллар янгилиги ва қизиқарлилиги билан ажралиб туради. Бу асар Абдулмўминхон ибн Абдуллахон (1598 йили вафот этган) қаламига мансуб “Том ут-таворих”дир. Профессор А.Ҳайитметовнинг аниқлашича, бу асарнинг уч саҳифасида Навоий ҳаёти билан боғлиқ баъзи муҳим маълумотлар, жумладан, унинг отаси, Самарқанддалик даври, Ҳиротга қайтиши, сўнгги ёзган шеъри ва вафоти ҳақида маълумотлар бор. Мисол учун, унда таъкидланишича, шоирнинг отаси Ғиёсиддин Кичкина “бисёр саодатманд ва нек (яхши) ниятлик”, олижаноб киши бўлиб, қўлга тушган банди(асир)ларни, хун пулини ўз ёнидан тўлаб, озод қилиб юборар экан. Яна Навоий вафот этишидан бироз олдин ёзган ғазалидан уч байт келтириладики, бу шеър бошқа манбаларда учрамайди. Унинг мақтаъси:\nЭй Навоий, қил фидо жононгаким жон, лоф эрур –\nУчинчи хил асарлар, яъни тазкира ва илмий асарлар ҳам бирмунча. Тазкиралар – Давлатшоҳ Самарқандийнинг (1435–1495) “Тазкират уш-шуаро”, Фахрий Ҳиравийнинг (1497–1559) “Равзат ус-салотин”, Ҳасанхожа Нисорийнинг (1516–1597) “Музаккири аҳбоб”, Содиқбек Содиқийнинг (1533–1610) “Мажма ул-хавоис”, Шарафиддин Роқимийнинг (XVII аср) “Тарихи том” асари кабилардир. Бобурнинг “Аруз рисоласи”да ҳам Навоийнинг бир қанча шеърларидан келтирилади, айрим фикрлар билдирилади. Аммо у соф илмий асар бўлгани учун Навоий ҳаёти ва шахсиятига оид маълумотлар берилмаган. Тазкираларда эса аксинча, Алишер Навоий асосан шоир сифатида ёд этилади, асарларидан айрим намуналар келтирилади. Шу билан бирга, шоир билан боғлиқ баъзи тарихий воқеа ва ҳодисаларга ҳам ишоралар берилади, таҳлил қилинади.\nМасалан, Давлатшоҳ ўз тазкирасида Навоийни шундай таърифлайди: “Офтобни таърифлаш ақл қисқалигидан нишона, тоза мушк фазилати хусусида қиссани чўзиш жоҳиллик аломатидир. Бу улуғ амирнинг мақбул ишлари ва қутлуғ зикри рубъи маскуннинг барча мамлакатларида маълум, фазилатининг дабдабаси ва олий ҳимматининг камолоти бутун оламга ёйилгандир. Бу хусусда нима дейилса ҳам ибрат бўлғусидур…”.\nТазкираларнинг муаллифлари Навоий даҳоси ва шахсига бўлган юксак эҳтиромларини турлича изҳор этган. Ҳасанхожа Нисорий шоирни тушда кўргани, Навоий ундан шеърларидан ёд билиш-билмаслигини сўрагани, илтифот қилганини айтади. Фахрий Ҳиравий эса: “Амир Алишер – мағфиратпаноҳий. Унинг аҳволининг шарҳи шу қадар кўплигидан баён чегарасига сиғмайди…” дейди.\nТаъкидлаш зарур, барча тазкираларда Навоий туркий ва форсий шеъриятда мукаммал асарлар яратгани, табиатининг қуввати ва қобилиятининг кенглигини васф этиб тугатиб бўлмаслиги таъкидланади.\nДемак, Навоий сиймоси нафақат назм қуёши, балки инсонийлик, олижаноблик, саховатпешалик ва илму адаб офтоби ўлароқ тарих давомида ҳам тасаввурларда шаклланиб келган. Бу қуёш бизга, келажак авлодларга ҳам ўз нурларини сахийлик билан сочаверади.\n«Ёшлик» журнали, 2016 йил, 2-сон\nОтабек Жўрабоев, филология фанлари номзоди, доцент. 1973 йили туғилган. Қўқон давлат педагогика институтини тамомлаган. Абдулқодир Гийлоний, Алишер Навоий, Бобур, Файзий, Хон, Фано, Қорий, Ҳазиний, А.Қаҳҳор асарларини нашрга тайёрлаган. Монография, рисола ва юздан зиёд мақоласи чоп этилган.\n← Аввалги Аввалги Сергей Иванов. Алишер Навоийнинг “Лисон ут-тайр” достони\nКейинги → Кейинги: Иван Дзюба. Бажан ва Навоий


Марафонда юксак жасорат кўрсатган ватандошларимиз муносиб эътироф этилди / Olamsport.com\nМусобақада иштирокчилар марафон (42,195 км), ярим марафон (21,0975 км), экиден (5 км+10 км+5 км+10 км+5 км+7,195 км) ҳамда 3км масофада ташкил қилинган пойгаларда ўз омадларини синаб кўришди.\nКатта марафонда Қозоғистон, Қирғизистон, Тожикистон, шунингдек Россия Федерацияси ҳамда мамлакатимиздан жами 76 нафар профессионал ва ҳаваскор спортчи ўз омадини синаб кўрган бўлса, ярим марафон баҳсларида иштирокчилар сони 529 нафарни ташкил қилди.\n3 км масофага ўтказилган югуриш ва юриш мусобақасида эса 779 нафар иштирокчи стартга чиқди. Бундан ташқари, илк бора ташкил этилган экиден баҳсларида турли вазирликлар, идоралар, корхона-ташкилотлар ҳамда мамлакатимизда фаолият олиб бораётган дипломатик ваколатхоналардан жами 64та жамоа (ҳар бир жамоа таркиби 6 нафар спортчидан иборат) қатнашди. Марафоннинг умумий иштирокчилари сони қарийб 1 800 нафарга етди ва бу Тошкент Халқаро марафони тарихида рекорд кўрсаткичдир.\nЭътиборлиси, марафонда профессионал ва соғлом спортчилар билан бир қаторда жисмоний имконияти чекланганлар ҳам фаол иштирок этишдики, бу чиндан ҳам таҳсинга лойиқ. Эътироф этиш жоиз, улар нафақат III Тошкент Халқаро марафонида қатнашди, балки белгиланган маррани матонат билан босиб ўтишди.\nАйниқса, марафон баҳсларида асли муҳандис бўлган Фидан Якуповнинг 42 км 195 метр масофани 4 соат 21 дақиқаю 54 сония ичида 45-бўлиб босиб ўтганлигига қойил қолмасликнинг иложи йўқ. III Тошкент Халқаро марафони иштирокчилари орасида жисмоний имконияти чекланганлардан Фидан ёлғиз эмасди.\nIII Тошкент Халқаро марафони ташкилотчилари шундай матонатли ҳаваскор спортчиларни рағбатлантиришни лозим топди.\nҚуйида ана шундай матонатли ҳаваскор спортчилар билан танишинг:\nФидан Фаритович Якупов маррага 45-бўлиб етиб келган. Натижаси – 4:21.54\nШуҳрат Раҳимбердиевич Тошпўлатов ярим марафонда 332-рақам билан рўйхатдан ўтган, 395 нафар иштирокчи орасида 200-бўлиб маррага етиб келди. Натижаси – 2:04.42.\nДаниил Александрович Бронский, 1-гуруҳ туғма ногирони. Яриммарафонда 19-рақам билан рўйхатдан ўтган. Натижаси – 4:21.54\nСергей Сергеевич Учаев 3 км масофага ўтказилган пойгада иштирок этди. 1073-рақам билан рўйхатдан ўтган. Натижаси – 0:30.42.\nУшбу ҳаваскор спортчилар Ўзбекистон Республикаси Президенти ҳузуридаги Хавфсизлик кенгаши томонидан қимматбаҳо совғалар билан тақдирланди.


Тўпи «отилмаётган» «Арсенал», Мессининг қўнғироғи, ношуд Ибраҳимович ва ҳафтанинг бошқа ёрқин лаҳзалари\n17:23 / 06.03.2017\nМарт ойининг дастлабки уик-энди воқеаларга бой бўлди. «Ливерпуль» ЕЧЛ йўлланмаси учун асосий рақобатчиларидан бири «Арсенал»ни мағлубиятга учратди. «Наполи» «Реал»га қарши учрашув олдидан муҳим учрашувда ғалаба қозонди. Tribuna.Uz ҳафта сўнггидаги шу каби энг ёрқин лаҳзаларни жамлаб чиқди.\nКичик тарихга якун ясаган «Ливерпуль», биз таниган «Лестер», Кейн ва Сильва қиёфасидаги қаҳрамонлар\nАнглия премьер-лигасининг 27 туридан ўрин олган учрашувлар бир қатор муҳим воқеаларга бой бўлди. Юрген Клопп жамоаси ЕЧЛ йўлланмаси учун асосий рақобатчиси бўлиб турган «Арсенал»ни ўз уйида қабул қилиб, сўнгги уч йилда илк марта ўз уйидаги учрашувда ғалаба қозонди. Лондон жамоасида муаммолар кўзга ташлана бошлади. Етакчилардан бири жамоадан кетиш пайига тушиб қолгани ойдинлашди.\n«Тоттенҳэм» эса Ҳарри Кейнннг навбатдаги қаҳрамонлиги эвазига муҳим уч очкони қўлга киритди. Моуриньонинг «Манчестер Юнайтед»и можароларга бой кечган учрашувда мавсумдаги 10-дурангини қайд этди.\n«Манчестер Сити» эса аутсайдер «Сандерленд» уйида муҳим ғалабани қўлга киритди. Ўйин қаҳрамонларидан бири, АПЛнинг сўнгги 7 йилдаги энг сермаҳсул футболчиси Давид Сильва бўлди. Ўйиндан кейин Гвардиола «Сити»да айнан уни деб ўзини бахтли ҳис қилаётганини тан олди. Шунингдек бу ўйиннинг сўнггида Кевин Де Брюйненинг ҳаракати дунё матбуоти эътиборини ўзига қаратди.\n«Лестер» эса Клаудио Раньерисиз иккинчи учрашувда ҳам бир хил ҳисобда ғалаба қозонди. Бир қатор аутсайдерларнинг ҳам бу турда уйғонганини эътироф этиб ўтиш керак.\n«Наполи»нинг Римдаги қаҳрамонлиги, қоқилган «Ювентус»\nИталия А сериясининг мавсумдаги энг муҳим ўйинларидан бири шу турда ўтказилди. ЕЧЛ учун курашаётган «Наполи» «Рома»ни ўзидан етиб бўлмайдиган даражада узоқлашиб кетиши ва «Аталанта»нинг етиб олиш хавфи сабаб Римдаги учрашувни ғалаба билан якунлаши шарт эди. Дрис Мертенснинг навбатдаги муваффақиятли юриши орқали бу вазифа уддаланди. «Реал»га қарши учрашув олдидан Сарри жамоаси мавсумдаги энг муҳим ғалабасини тантана қилди.\n«Ювентус» Буффонинг навбатдаги натижаси билан ёдда қолган «Удинезе»га қарши учрашувда очко йўқотди. Шунга қарамай Аллегри шогирдлари «Рома» билан фарқни 8 очкогача оширишга муваффақ бўлди. Еврокубоклар учун кураш олиб бораётган «Милан» ва «Интер» ҳам бу турда ғалабани тантана қилишди.\nЙўлга тушиб олган «немис машинаси»\nШу пайтгача «Бавария» рақибларига истаганча имконият берди. Лекин энди буёғига жамоани тўхтатиб бўлмай қолди. «Лейпциг»нинг очко йўқотиши Карло Анчелотти жамоасини чемпионликка янада яқинлаштирди.\n«Боруссия» эса «Байер» устидан қозонилган йирик ғалаба эвазига «Лейпциг» билан орадаги фарқни янада қисқартирди. Дортмунддаги мағлубият эса леверкузенликлар раҳбариятини «сабр косасини тўлдирди» ва бош мураббий Рожер Шмидт истеъфога чиқарилди.\nҲаёт-мамот жангидан олдинги ажойиб репетиция\n«Барселона» евромавсумнинг энг муҳим ўйини олдидан «Сельта»ни қабул қилиб ажойиб репетиция ўтказиб олди. «Спортинг»га уч кун муқаддам 6та гол урган каталонияликлар бу сафар «Сельта» дарвозасига жавобсиз бешта тўп йўллади. Энг қизиғ бўлажак ўйинда «ПСЖ»ни мусобақадан чиқариб юбориш учун айнан шундай ҳисоблар керак бўлади. Савия борасида жамоаларни солиштириб бўлмасада, Энрикени энг кўп уйлантирган ўйин олдидан репетиция муваффақиятли амалга ошди.\n«Реал» эса Роналду ва Бэйлсиз яхшироқ ўйнашини кўрсата олди. «Атлетико» яна Гризманн ёрдамида кучли тўртликдаги ўрнини сақлаб қолди. Аммо «Вильярреал» ва «Реал Сосьедад» уларни изма-из таъқиб қилишни давом эттирмоқда.\nҲайратланарли «Монако» ва қийналаётган рақиблар\nФранцияда «Монако» барчани ҳайрат кўчасига етаклашда давом этмоқда. Бу сафар «Нант»ни савалаган Жардим шогирдлари. Чемпионат тугашига 10-тур қолганида жамоанинг бутун бошли тарихидаги рекордларини янгилаб ташлади. Жамоанинг 18 ёшли ҳужумчиси Килиан Мбаппе эса ўспиринлик давридаёқ ақлбовар қилмас натижаларни қайд этишда давом этмоқда.\n«ПСЖ» ва «Ницца» ҳам пешқадамдан ортда қолмаётган бўлсада, лекин катта қийинчиликларга дуч келганини кўришимиз мумкин. Парижликлар Каванининг сўнгги дақиқаларда пенальтидан киритган голи билан ғалаба қозонган бўлса, «Ницца» меҳмонда кичик ҳисобда муваффақиятга эришди. «Лион» эса ЕЧЛ йўлланмаси учун курашдан бутунлай чиқиб кета қолди.\nШунингдек бу ҳафтада Россияда ҳам тур учрашувлари старт олди. Дастлабки тўртта жамоа ўзаро ўйинларида ғолиб аниқланмади. Виталий Денисов тўп сураётган «Локо» эса баҳорги мавсумни йирик ҳисобдаги ғалаба билан бошлади.\nҲафта охири шу каби воқеаларга бой бўлди. Келаётган ҳафтада еврокубоклар яна старт олади. Ҳафта охирига бориб бизни яна миллий чемпионатдаги қизиқарли курашлар кутмоқда. Бир сўз билан айтганда футбол мухлисларига зерикиб қолиш учун сабаб топилмайди.\nМесси Арсенал Ибраҳимович


Сиз билан 2015 йилнинг ноябрь ойида Ўзбекистонга ташрифим чоғида учрашганим менга улкан мамнуният бағишлади. Шахсан Сизга ва Ўзбекистон ҳукумати вакилларига самимий қабул ҳамда самарали мулоқотлар учун ўзимнинг чуқур миннатдорлигимни изҳор этаман.\nСизнинг хусусий секторни Ўзбекистон иқтисодий тараққиётининг устувор йўналишига айлантириш борасидаги стратегик концепциянгизни юксак баҳолайман ва қўллаб-қувватлайман. Ўзбекистон кейинги ўн йиллар давомида эришган улкан ютуқлар ва ўсиш суръатларини сақлаб қолиши ва янада ривожлантириши учун тараққиётнинг янги усулларини топиши зарур деган фикрга тўла қўшиламан. Давлат секторини бошқариш самарадорлиги ва очиқлиги халқаро стандартларга мувофиқ олиб борилаётган Ўзбекистонда замонавий технологиялар билан жиҳозланган, давлат томонидан қўллаб-қувватланаётган хусусий сектор бундай ўсишни таъминлашда асосий омил бўлмоқда.\nСизни ишонтириб айтаманки, Жаҳон банки гуруҳи Ўзбекистон билан ҳамкорликни юксак қадрлайди ва ўзаро шериклигимизнинг навбатдаги концепцияси доирасида мамлакатингиз иқтисодий тараққиёти янада юксалиши йўлида ҳамкорлик қилишга доимо тайёр.\nЖаҳон банкининг Европа ва Марказий Осиё мамлакатлари бўйича вице-президенти.


Иқтисодиёт 13:09 / 21.01.2020 8328\nЎзбекистон Марказий банки раисининг биринчи ўринбосари Илҳом Норқулов МБ 4 миллиард долларлик олтинни экспорт қилиш орқали алмашув курси барқарорлигини таъминлагани ҳақидаги хабарларга изоҳ берди.\nУнинг сўзларига кўра, Марказий банк алмашув курси барқарорлигини таъминлаш учун олтин сотмайди.\n“Оддий иқтисодий механизм сифатида тушунтирадиган бўлсак, Марказий банк олтин сотиб олаётганда ишлаб чиқарувчига берган пулини иқтисодиётдаги пул эмиссияси деб қараш керак. Айнан шу ҳажмда биз олтинни қайтадан экспорт қилиб, валютасини ташлаб, валюта бозорига жойлаштириб, яна ўзимиз чиқарган сўм маблағларимиз билан ортиқча эмиссияни амалга оширамиз.\n2019 йилда 110 тонна олтин экспорт қилдик, тахминан 5 миллиард доллар бўлади. Лекин, Марказий банкнинг интервенцияси 3,8 миллиард доллар, яъни 80 тоннадан сал зиёдроқ. 36,6 триллион сўмлик олтин сотиб олдик, бу иқтисодиётга шунча пулни эмиссия қилди дегани”, - дейди И.Норқулов.\nЎзА’нинг ёзишича, у нега олтин кўп сотилганига ҳам изоҳ бериб ўтди.\n“Нега кўпроқ олтин сотдик? Негаки, биз ташқи бозордаги ҳолатдан ҳам келиб чиқамиз. Яъни нарх қулайроқ шаклланаётган бўлса, маълум маънода олтинни кўпроқ сотишимиз мумкин. Нарх ноқулай шаклланаётган бўлса кутиб турамиз. Бунда Марказий банк таҳлилчиларининг прогнозлари бизга қўл келади. Олтинни сотишдан келиб тушган пул валюта бозорида сотилишини англатмайди. Яъни бизнинг олтин сотиш операцияларимиз олтин-валюта захираларини самарали бошқариш вазифаларидан келиб чиқиб амалга оширилади.\nАгар валюта интервенциясини амалга оширадиган бўлсак, одатда бу алмашув курсини қадрсизлантириш ёки қадрини ушлаб туриш орқали амалга оширилади. Бунда валюта захиралари камайиб ёки кўпайиши юзага келиши мумкин. Олтин захиралари ўзгармаслиги, бу ҳақиқатдан ҳам эркин шаклланган алмашув курси талабларига жавоб беради. 2019 йилда олтин-валюта захираларимиз 28,6 миллиард долларни ташкил этди. Яъни ўтган йили олтин-валюта захираларимиз 2 млрд. доллардан зиёдроққа ошди. Тўғри бу асосан нарх орқали юз берган бўлса-да, лекин халқаро захираларимиз камаймади. Биз йил давомида алмашув курсини қўллаб-қувватлаш учун мавжуд захираларимизни ишлатмадик”, - деган Марказий банки раисининг биринчи ўринбосари.


“Гиннес”га кирган ўзбек аёли Муҳтарам Алиева: “Машқ бажараётганимда юртим байроғи олдимда туришини истайман...” - www.Voydod.net\n“Гиннес”га кирган ўзбек аёли Муҳтарам Алиева: “Машқ бажараётганимда юртим байроғи олдимда туришини истайман...”\n31 октябр - 4 ноябр кунлари Россиянинг Архангельск шаҳрида тош кўтариш бўйичаконфедерациялар ўртасидаги жаҳон чемпионати бўлиб ўтди. Дунёнинг 20 дан ортиқ кўзга кўринган полвонлари ўртасидаги мусобақада юртдошимиз Муҳтарам Алиева ҳамиштирок этди ва жаҳон чемпиони деган шарафли номга эришди. Қувонарлиси, Муҳтарам кўрсатган натижамусобақада қатнашаётган Гиннесс рекордлари китоби вакилларининг эътиборидан четда қолмади ва у энг юқоринатижа деб қайд этилди. Қолаверса, у ушбу китобга киритилган биринчи ўзбек аёли ҳисоблананди. Табиийки,ғалаба қозониб, олтин медал билан юртимизга қайтган ҳамюртимиз билан суҳбатлашишга шошилдик.\n— Аёл киши бўла туриб, спортнинг бу йўналиши бўйича юқори натижага эришиш катта бахт, сизниана шу бахт билан табриклаймиз! Сиз юртимиз тарихида Гиннесс рекордлари китобига киритилган биринчиинсонсиз. Албатта, бунга эришиш осон бўлмаган бўлса керак...\n— Катта раҳмат. Очиғи,бунга ҳозиргача ишонгим келмайди. Аслида, бу менинг 30 йиллик меҳнатим самараси. Шу натижага эришаман, дебният қилган эдим, шукр, орзуимга етдим. Яратганнинг ёрдами, ёнимдаги яқинларимнинг далдаси, устозларимнингкўмаги билан уддаладим буни.\n— Онангиз спорт билан шуғулланишингизга қаршиликбилдирган эканлар, ҳозир, жаҳон чемпиони бўлби, Гиннесга кирганингиздан сўнг спортга қатнашишингизга бўлганмуносабатлари ўзгарганми?\n— Ҳа, ҳозир мени ҳар бир мусобақа олдидан дуо қилибтуради. Отамдан кейин онамга суянаман. Гарчи мендан олисда бўлса ҳам қўғнгироқ қилиб дуосини оламан.\n— Одамлар орасида “спорт, айниқса полвонлик аёл кишига эмас” дегувчилар топилади. Буфикрга қандай қарайсиз?\n— Бунга қўшилолмайман. Чунки спорт хали ҳеч кимга зараретказмаган. Агар мураббийнинг айтганларини қилиб, машқларни ортиқча харакатларсиз ўз ўрнида бажарилсасаломатликка путур етмайди. Ўз ишини, оиласини, фарзандларини, уй ишларини уддалаётган минглаб аёлларсингари спортчи аёллар ҳам оиласини ҳам ишини ҳам бирдек олиб бориши мумкин.\n—Спорт соҳасида 30 йилдан ортиқ фаолият юритган инсон, аёл сифатида айтингчи, спорт билан шуғулланадиган кишиқандай қийин вазиятларга дуч келиши мумкин?\n— Спорт тури билан шуғулланадиганинсон энг аввало мағлуб бўлишга, жароҳат олишга тайёр туриши керак. Мағлубият инсонни тарбиялайди.Синсангиз, тамом! Ўрнингиздан тура билсангиз, ўша мағлубият сизни юксак ғалабалар сари етаклар экан.\n— Спорт билан шуғулланиш ва келажакдачемпион бўлишни орзу қилаётган ёшларга орзу қилинг, интилинг ва сиз албатта бунга эришасиз, деган бўлардим.\n— Ёшим 39 да, бўйим 1,50 сантиметр, вазним 60 кг., 36 ўлчамдаги пойабзалини кияман...\n— Севган таомингиз...\n— Лағмон. Шунингдек Муҳтарам Алиева мухбиримизга Гиннесга кириш орзуси,ғолибликдан сўнг кечирган кечинмалари, келгусидаги мақсадлари, оиласи, устозлари ҳамда севимли машинамаркаси ҳақида гапириб берди. Ушбу интервью билан "Даракчи" газетасининг 14 ноябр куни сотувга чиқадиган янгисонида батафсил танишишингиз мумкин.


Туркия самолётлари Анқара терактига жавобан Ироқда курдларни бомбардимон қилди\n17:52 / 14.03.2016\nТуркия ҳарбий самолётлари 14 март куни Ироқ шимолидаги Курдистон ишчилар партияси ташкилоти марраларига зарбалар берди. Бу ҳақда Туркия армиясидаги манбага асосланган ҳолда Рейтер агентлиги хабар тарқатган.\nМаълум қилинишича, бу ҳужумда туркияликларнинг 11та самолёти иштирок этган, улар 18та нуқтага зарбалар йўллашган. Ҳудуддаги ўқ-дори омборлари ва ташкилот аъзолари жойлашган бошпаналар бомбаланган.\nAnadolu ахборот агентлиги хабарига кўра, бомбалаш ишларида 9та F-16 ва 2та F-4 русумли самолёт иштирок этган.\nҚайд этиш керакки, бу авиазарбалар Туркия пойтахти Анқара шаҳрида 13 март куни кечаси содир этилган терактдан кейин амалга оширилди.\nБу теракт учун жавобгарликни ҳеч қайси ташкилот ўз зиммасига олмади. Лекин Туркия ҳукумати бунда Курдистон ишчилар партиясини айблаган. Шунингдек, теракт ижрочиларидан бири ташкилотнинг 23 ёшли аъзоси экани айтилган.


Қоида бузиш бўйича рекорд ўрнатган қора «Жентра» ушланди - xabar.uz\nҚоида бузиш бўйича рекорд ўрнатган қора...\nҚоида бузиш бўйича рекорд ўрнатган қора «Жентра» ушланди\n10.10.2021 13:01 0 10592\nТошкент шаҳрида рекорд даражада — 60 дан ортиқ қоидабузарликларни содир этган қора "Жентра" ушланиб, Чорсу жарима майдончасига олиб келинган.\nҲайдовчи ушбу машина қидирувда экани ва бошқа қоидабузарликларни ҳам яшириш мақсадида турли усулларни ўйлаб топган.\n"Тошкент" телеканалида эфирга узатилган кўрсатувда айтилишича, 6 октябр куни Чилонзор туманида "Жентра"нинг давлат рақами (01 007 SSS) шубҳа остига олинган. Рақам текширилганда ИИВ ЙҲХБ рўйхатида йўқлиги аниқланган.\nҚўшимча қилинишича, машина олд ва орқа ойналари қорайтирилган, ҳайдовчи махсус рухсатномасиз ҳаракатланган, шунингдек, милтилловчи чироқлар ва махсус карнайлар ҳам аниқланган.\nТекширув-суриштирув натижаларига кўра, машина юкхонасидаги бир неча рақамлар ҳам ушбу автоуловга тегишли бўлиб чиқмади. Аниқланишича, машина ҳайдовчининг онасига тегишли эди ва ҳайдовчи жарима ва жавобгарликдан қочиш мақсадида шундай қочиб юрган.\nҲайдовчига нисбатан маъмурий жавобгарлик белгиланган ва жиноий иш ҳам қўзғатилган. Тергов олиб борилмоқда.\nйўл ҳаракати қоидалари Жентра\nЖамият 03/06, 21:29\nФатво: юқори тезликда ҳаракатланиш оқибатида вафот этган ҳайдовчи ўз жонига қасд қилган бўлади\nҲодиса 11/05, 23:22


Telegram’да ташқи инвесторлар бўлмайди » Ўзбекистон янгиликлари – Zamin.uz\nTelegram мессенжерига ташқи инвесторларнинг маблағлари жалб қилинмайди. Бу ҳақда мессенжер асосчиси, “ВКонтакте”нинг собиқ бош директори Павел Дуров Mashable нашрига берган интервьюсида маълум қилди, деб ёзади Kun.uz.\n“Мен қаерда хоҳласам, ўша ерда яшай ва ишлай оламан. Мен ўз келажагимни ўзим белгилайдиган вазиятда турибман”, – деди Дуров интервью чоғида.\nTelegram фойдаланувчилари сони 50 млн кишига етди, улар орасида президент матбуот котиби Дмитрий Песков бор.\n2014 йилда Дуров мессенжер лойиҳасини Digital Fortress жамғармасининг маблағларидан молиялаштирганини, у эса ўз навбатида 2010 йилда “ВКонтакте”даги улушини сотиш ҳисобига ташкил қилинганини айтиб ўтган эди. Бу сафар энди у янги лойиҳасига ҳеч қандай инвесторларни киритмаслигини ва ҳеч билан шерик бўлмаслигини баён қилди.\n13:53 Павел Дуров Telegram`да пулли хизматлар пайдо бўлиши ҳақида маълум қилди\n18:16 Telegram асосчиси: "Telegram фойдаланувчилари фаоллиги сўнгги 2 ой ичида 3 баробарга ошгани рақобатчиларни “эсдан оғдирмоқда”"\n13:16 АҚШда Telegram асосчисига ҳужум қилишди


"QO’QON 1912" профессионал футбол клуби » Coca Cola Суперлига 3 августдан давом эттирилади\nCoca Cola Суперлига 3 августдан давом эттирилади\n4-тур учрашувларидан бошлаб қайта тикланган Coca Cola Суперлиганинг яна 6 тур учрашувлари муваффақиятли ўтказилди.\n10-тур арафасида эса жамоаларда касалланиш ҳолатлари пайдо бўла бошлади. Шундан келиб чиқиб, ЎзПФЛ июль ойининг сўнгги ўн кунлигига режа қилинган 10-11 тур учрашувларини қолдиришга мажбур бўлди.\nКуз фаслининг ҳар бир ойида ЎзПФЛ 10 кундан муддатни миллий терма жамоага беришига тўғри келади. Демак, умумий яна 30 кун давомида миллий чемпионат ўйинларини ўтказишнинг иложи бўлмайди. Шундан келиб чиқиб, ЎзПФЛ вақтдан ютказмаслик учун Суперлиганинг I даврасини марказлаштирилган ҳолда якунлашга қарор қилди. Режага кўра, 3 августдан бошлаб Суперлига қайта тикланади ҳамда 15 август куни I давра ўз якунига етади. Якшанбадан ташқари ҳар куни футбол учрашувлари ўтказилади. Якшанба кунларида эса клублар умумий текширувдан ўтказилади.\nБунда ҳар бир клуб ўзи истиқомат қиладиган объектдан фақатгина машғулот ва ўйин майдонларига ўз автобусида сафар этади. Клублар қароргоҳи талаб этилган кунларда мунтазам дезинфекция қилинади. Ҳар бир клуб жой олган объект назоратда бўлиб, делегация олдига бегона кишилар қўйилмайди. Икки ҳафта давомида футболчилар ҳам бошқа юмуш билан ташқарига чиқарилмайди.\nШунингдек, ЎзПФЛ ЎФА ёрдамида ҳакамлар бригадаларини ҳам алоҳида объектда бўлишларини таъминлайди. Улар ҳам карантин қоидаларига тўла амал қилиши таъминланади. 15 августга қадар мамлакатдаги вазият яхшиланса, Ўзбекистон Coca Cola кубоги учрашувларидан бошлаб уй-сафар тизимига қайтилади. Бу қарор ҳолатнинг қандай кечишидан келиб чиқиб, қайта муҳокама қилинади.\nМарказлашган мусобақада кунига 3 тадан ортиқ учрашув ўтказилмайди. Бу ҳолат нафақат трансляция ҳуқуқига эгалик қилувчи Спорт-ТВ учун, балки бошқа ОАВ учун ҳам қулайлик яратади. Қуйида учрашувлар тақвими билан танишиш имконияти бор. Қайси учрашувнинг қайси майдонда ўтиши масаласига ЎзПФЛ келаётган ҳафта аниқлик киритади.\nCoca Cola Суперлига. 10-тур\n3 август, душанба\n4 август, сешанба\nМАШЪАЛ — АНДИЖОН\n6 август, пайшанба\nСЎҒДИЁНА — БУНЁДКОР\n7 август, жума\nЛОКОМОТИВ — ҚЎҚОН-1912\n8 август, шанба\nНАВБАҲОР — МАШЪАЛ\n10 август, душанба\n11 август, сешанба\nСУРХОН — МЕТАЛЛУРГ\n12 август, чоршанба\nМАШЪАЛ — БУХОРО\n14 август, жума\nНАВБАҲОР — ҚЎҚОН-1912\nМЕТАЛЛУРГ — МАШЪАЛ.\n3 августга қадар жамоаларда бугунги кундаги вазият ҳақида етарлича хулоса чиқариш, касалланган футболчиларга ғамхўрлик қилиш ва уларни оёққа турғазишда имконият бўлади. 3 августдан бошлаб эса эҳтимолий касалланиши мумкин бўлган футболчилар масаласи билан шуғулланиш учун СЭОА ёрдамида алоҳида комиссия тузилади. Бунда касалланган футболчи билан яқин мулоқотда бўлганлар тарихи ўрганилади ва улар белгиланган тартибда изоляцияга олинади. Футболчиларга ва клублар персоналларига машғулотлардан ташқари вақтларда бир-бирларидан масофа сақлаш тавсия этилади. Зеро жамоанинг кейинги натижаларига бу ўз таъсирини кўрсатади. Ҳар бир клуб асосий таркибида 45 нафаргача футболчи рўйхатдан ўтказилганидан келиб чиқиб, эҳтимолий касалланган футболчилар майдонга туша олмаса, уларнинг ўрни бошқа футболчилар билан тўлдирилади. Яъни, карантин қоидаларига қатъий амал қилган ва интизоми кучли бўлган клублар бундан табиийки ютади.\nЎзПФЛ осон бўлмаган даврда футбол клубларини бир ёқадан бош чиқаришга, ўз ишига масъулият билан ёндошишга чақиради ҳамда футбол жамоатчилигига саломатлик тилайди.\nМанба : pfl.uz


Марказий Африка инқирози: минглаб хорижий фуқаролар эвакуация қилинмоқда - BBC O'zbek\nМарказий Африка инқирози: минглаб хорижий фуқаролар эвакуация қилинмоқда\n11 Январ 2014\nМарказий Африка Республикасида хорижий фуқароларни шошилинч эвакуация қилиш бошланган.\nХалқаро муҳожирлик ташкилотига кўра, Марказий Африкадан тахминан 33 минг чет эллик кўчирилади.\nМамлакат аэропортидан аллақачон Чад фуқароларининг дастлабки гуруҳи учиб кетган.\nШунингдек Нигерия, Мали, Судан ва Конго Демократик Республикаси фуқаролари мавжуд. Кўчирилаётганларнинг аксарияти аёллар ва болалардир.\nОлдинроқ Марказий Африка Республикасидан 27 минг киши эвакуация қилинган эди.\nМамлакатда 2013 йил мартида юз берган давлат тўнтаришидан сўнг вазият ҳамон беқарор қолмоқда.\nЎшанда президент Франсуа Бозизе "Селека" исёнчилар гуруҳи томонидан ағдарилган.\n"Селека"нинг раҳбари Мишел Жотодия ўзини Марказий Африка Республикасининг вақтинчалик президенти деб эълон қилди.\nАфриканинг энг қашшоқ мамлакатларидан бири бўлган республика аҳолисининг катта қисмини насронийлар ташкил қилади.\nЖотодия шу тариқа мамлакат тарихида биринчи мусулмон раҳбар бўлди.\nУ раҳбарлик қилган "Селека"ҳаракати Чад ва Жанубий Судандаги исломий жангарилар дастаклови билан президент Бозизени ағдариб, Марказий Африка Республикасининг катта қисмини ўз назоратига олишга эришди.\nБироқ муваққат президент Мишел Жотодия ва Бош вазир Николас Тянгайте қўшни давлатлар ва Франция босими остида, миллий ярашувга йўл очиш учун, 10 январда ўз лавозимларини тарк этганлар.\nАйни пайтда минглаб насронийлар кўчаларда байрам қилмоқдалар. Мусулмонлар ўзларига қарши зўравонликлардан хавотирда. Президент саройи Франция танклари билан ўраб олинган.\nМамлакатдаги фуқаролар уруши туфайли 160 мингдан ортиқ киши зўравонликлардан қочиб уйларини тарк этганлар. Баъзи қишлоқлар бутунлай кимсасиз бўлиб қолган. Фақатгина охирги ойда қурбонлар сони мингга етган.\nБМТ Марказий Африка Республикаси гуманитар инқироз ҳолатида эканини эълон қилди.\nДекабр ойида Марказий Африка Республикасига Африка Иттифоқининг тўрт минг аскари етиб келган.\nФранция ўзининг собиқ мустамлака мамлакатига 1600 ҳарбийсини киритган.


МХХ Тошкентда психотроп дорилар савдоси билан шуғулланувчи тармоқни фош этди » Ўзбекистон янгиликлари – Zamin.uz\n24 июль 2017, 15:38\nЎзбекистон Миллий хавфсизлик хизмати тезкор ходимлари Тошкент шаҳрида псиихотроп дорилар савдоси билан шуғулланган ноқонуний гуруҳ фаолиятини фош этди.\nБарчаси пойтахтда самарқандлик Ҳусан Хушбаковни ушлашдан бошланди. У кучли таъсир қилувчи, шифокор рецептисиз сотиш тақиқланган "Лирика" дорисини яширинча сотиш билан шуғулланган. Дилер 112 дона таблеткани 100 АҚШ доллари ва 510 минг сўмга сотаётган вақтда ашёвий далиллар билан қўлга олинган. Жиноятчини текшириш жараёнида яна 470 дона таблетка мусодара қилинди.\nСўроқ вақтида Хушбаков бу дори воситаларини Дили ва унинг Бобур исмли ўғилларидан олишини сўзлаб берган. Сотилган таблетканинг ҳар бири учун 10 минг сўмдан пул тўлашган. Ушбу ҳодиса юзасидан МХХ ва Бош прокуратура ҳамкорлигида махсус тезкор гуруҳ шакллантирилган. Улар жиноий ишга алоқадор янги гумондорлар устидан кузатувни йўлга қўйган. Махсус амалиёт чоғида 2800 дона "Лирика" таблеткасини 2350 долларга сотаётган гумондорлардан бири қўлга олинди.\nУ Тошкент ирригация ва мелиорация институти академик лицейи 1-курс талабаси Бобур Муродов экани аниқланган. Бобур ва онаси Дилбар Ҳошимова республика ҳудудида тақиқланган дори воситаларини ноқонуний йўл билан тарқатишган.\nУларнинг хонадони кўздан кечирилганда турли психотроп дориларнинг йирик партияси борлиги аниқланган. Тезкор гуруҳлар 22624 дона "Лирика" таблеткаси, 2500 дона "Дюфастон" таблеткасини мусодара қилишган. Бундан ташқари, 8 минг дона "Мукалтин", 4200 дона "Креон", 1900 дона "Урсосан", 1740 дона "Сайтотек" ва 1512 дона "Plavix" таблеткалари борлиги маълум бўлган.\nУшланганлар мусодара қилинган дори воситаларига сертификатлар бошқа мувофиқлик ҳужжатларини тақдим эта олишмаган. Бу эса, уларнинг республика ҳудудига ноқонуний олиб кирилганини исботлайди.\nШундан сўнг, тезкор гуруҳ дориларнинг келиб чиқиш манбасини аниқлашга киришди.\n"Натижада қўлга олинган шахслар юқоридаги дори воситаларини Фарғона вилояти фуқароси Хуршида Ҳамроқулова ва Баҳодир Зокировдан олгани маълум бўлди. Зокиров "Лирика"нинг йирик партиясини Қирғизистон ҳудудидан божхона постларини айланиб ўтган ҳолда келтирган. Кейинчалик, дилерлар хусусий такси ҳайдовчилар Шохрух Эргашбоев ва Сардор Ниғматов хизматидан фойдаланишган. Улар дориларни мижозлар манзилларига етказиб беришган. Мазкур жиноий ишга алоқаси бўлганларнинг барчаси махсус амалиёт вақтида қўлга олиниб, ҳозирда уларнинг устидан Жиноят Кодексининг тегишли моддалари билан иш очилган", — дея қайд этган МХХ ходими.\nМусодара қилинган дори воситалари экспертиза ишлари ўтказиш мақсадида Дори воситалари ва тиббий техникалар сифатини назорат қилиш Бош бошқармасига юборилган. Бошқарма хулосасига кўра, юқоридаги дориларнинг 10 тури қалбаки ва сифати ёмон экани аниқланган.\nБундан ташқари, Соғлиқни сақлаш вазирлиги наркология бўлими, гиёҳванд моддалар назорати бўйича қўмита ҳамда Даволаш-профилактика ёрдами кўрсатиш Бош бошқармаси мутахассисларининг хулосаларига кўра, "Лирика" кучли таъсир қилувчи дори ҳисобланади. Уни назоратсиз истеъмол қилиш инсон ҳаёти ва соғлиғига жиддий салбий оқибатларни келтириб чиқариши мумкин.\nҚайд этиш жоизки, "Лирика" бир неча марта истеъмол қилинса, унга қарамлик ҳисси пайдо бўлади. Дорини кўплаб истеъмол қилганларда бош ва бўғинлар оғриғи, нутқ ва диққатнинг бузилиши, хотира сусайиши, талваса, эътиборнинг заифлашуви,бош айланиши, таъм сезмаслик, кома ва ҳушдан кетиш ҳолатлари кўзга ташланади.\nЯнгиликлар » Жамият » МХХ Тошкентда психотроп дорилар савдоси билан шуғулланувчи тармоқни фош этди\n16:38 Самарқандлик валютафурушлар қўлга олинди


Тажрибали депутат “Адолат” кўкрак нишони билан тақдирланди | "Адолат" СДП\nТажрибали депутат “Адолат” кўкрак нишони билан тақдирланди\n- Халқнинг ишончи сайловларда намоён бўлган бўлса, “Адолат” кўкрак нишони партиянинг менга бўлган ишончини ўзида ифодалади, - дея фахруифтихор билан сўз бошлади Халқ депутатлари Сирдарё вилоят Кенгаши депутати Салоҳиддин Элмуродов биз билан суҳбатда. Чунки иккинчи маротаба вилоят Кенгашига Бахт сайлов округидан депутат бўлиб сайланган бу инсон чинакам маънода сайловчиларнинг ишончига сазовор бўлиб улгурган фахрий депутатлардан ҳисобланади.\n2014 йилдан буён “Адолат” СДП аъзоси бўлган Салоҳиддин Элмуродов партиянинг вилоят Кенгаши фаолиятида ҳам ҳамиша фаоллик кўрсатади. Амалга ошириладиган лойиҳаларда ўзининг таклифлари, ташаббуслари билан иштирок этибгина қолмай, маҳаллий Кенгашдаги партия депутатлик гуруҳи томонидан Кенгаш сессияларига олиб чиқилган бир қатор муҳим масалаларнинг муаллифи ҳамдир. Хусусан сайлов округидаги “Тадбиркор”, “Тинчлик”, “Ишонч”, “Хазина”, “Бешбулоқ”, “Янгиобод” маҳаллалари аҳолиси билан ҳафтанинг сешанба ва жума кунлари бўлиб ўтадиган мулоқотларида 1000 га яқин фуқарлларнинг оғзаки ва ёзма мурожаатларини қабул қилди. Партиянинг Халқ депутатлари вилоят Кенгашидаги депутатлик гуруҳи аъзоси сифатида Халқ депутатлари вилоят Кенгаши сессияларига 7 та масала киритиб, мурожаатларнинг ечимига дахлдор ва масъул бўлган корхона, ташкилотларга 520 дан ортиқ депутатлик сўровларини берди. Депутат қачон халқнинг ишончини қозонади, деган саволимизга тажрибали депутатимиз “Мурожаатга депутат томонидан ечим топилсагина”, дея жавоб берди. Чунки аҳолининг сизга ишониб айтган масаласига шунчаки ёндашиб бўлмайди. Ўз вақтида ечим топа билиш эса депутатдан маҳорат, сиёсий-ҳуқуқий билим ва фаолликни талаб қилади. Дарҳақиқат, бу механизмни қанчалик самарали эканлигини унинг депутатлик фаолияти мобайнида ҳам кўриш мумкин. Халқ билан хамнафас бўлган депутат томонидан юборилган депутатлик сўровлари натижасида шу кунгача Бахт шаҳрида “Ҳунармандчилар шаҳри” ташкил этилмоқда. Маҳаллий бюджет ҳисобидан 6 млрд. сўм пул маблағи ажратилаётган мазкур шаҳарча ўзида бир қатор ҳунармандчилик фаолияти билан шуғулланувчи аҳолини қамраб олади ва бўш иш ўринларини яратилишига замин яратади. Шунингдек, сайлов округидаги “Бешбулоқ” маҳалласида 125 ўринга мўлжалланган мактабгача таълим ташкилоти биноси қурилди ва фойдаланишга топширилиш арафасида. Айнан ушбу маҳаллада сув минораси қурилди ва бугун 500 га яқин хонадон, яъни 3045 нафар аҳоли тоза ичимлик суви билан таъминланди.\nУзоқ йиллар мобайнида мазкур маҳалла қабристони сизот сувлар йиғилиши натижасида захлаб кетар эди. Фуқароларнинг мазкур масала борасидаги мурожаатларини ўрганиб чиққан Салоҳиддин Элмуродов ечим ҳам топди. Масъул ташкилотларнинг хизмати билан эндиликда маҳалла қабристони ободонлаштирилди, сизот сувлардан ҳоли этилди. Бундан ташқари, Бахт шаҳридаги қурилганига узоқ йиллар бўлган, таъмирга муҳтож холга келиб қолган кўп қаватли уйларнинг том ва фасад қисмларини таъмирлаш масаласи ҳал этилди. Шаҳарчада депутатлик сўровлари натижасида қуриб битказилган сув иншооти бугунги кунда аҳолини тоза ичимлик сувига бўлган эҳтиёжини қондирмоқда. 13 мингга яқин аҳоли истиқомат қиладиган ушбу шаҳарда йўл ҳаракати хавфсизлигини таъминловчи белгиларнинг талаб даражасида эмаслиги ҳам депутатнинг эътиборидан ва фаолият режасидан четда қолмади. Вилоят ИИБ ЙХХБ билан ҳамкорликда ўтказилган ўрганишлар тадбирлари натижасида 2018 йилда Бахт шаҳрида йўл ҳаракати белгилари ўрнатиб чиқилди. Лекин бу билан депутат ўз фаолиятидан тўла кўнгли тўлмаётганини, келгуси 5 йиллик фаолиятида катта катта мақсадлар ва ишлар уни кутиб турганини кучу-ғайрат билан тилга олди.\n40 йил таълим тизимида турли лавозимларда иш фаолиятини олиб борган Салоҳиддин Элмуродов ҳозирда Ўзбекистон Республикаси Маърифатпарварлар жамияти Сирдарё вилоят бўлимининг раиси лавозимида ишламоқда.\n-Таълим тизимидаги иш фаолиятим мобайнида “Халқ таълими аълочиси” кўкрак нишони, “Ўзбекистон мустақиллигининг 10 йиллиги” кўкрак нишони, Халқ таълими вазирлигининг фахрий ёрлиқлари билан тақдирланганман. – дейди у - Буларнинг бари менга бўлган эътибор ва рағбатнинг намунаси эди. Ўз вақтида мазкур ютуқларимдан рухланганман, ҳанузгача фахрланаман. Яқиндагина “Адолат СДП Сиёсий Кенгаши томонидан “Адолат” кўкрак нишони билан тақдирлашгани эса мен учун улкан рағбат ва эътироф бўлди, десам муболаға бўлмайди.\nИшонч намунаси сифатида мазкур ютуқни эътироф этган Салоҳиддин Хомидқулович маҳаллий Кенгашлардаги барча ёш депутатларимиз учун ўрнак бўлишга арзигулик даражасида ўз иш режалари билан ўртоқлашди. Бу эса келгуси мақолаларимизга мавзу бўлиши аниқ.\nЎзбекистон Адолат СДП


Қозоғистон давлат бюджети харажатлари 2018 йилда 30 миллиард доллардан ошади\n11:57 / 03.04.2018\nҚозоғистон республика бюджетининг харажатлари 2018 йилда 9 триллион 643 миллиард тенгени ташкил этади (30 миллиард 134,4 миллион доллар). Бу ҳақда 3 апрель куни Қозоғистон ҳукумати йиғилишида молия вазири Бахит Султонов маълум қилди.\nУнинг сўзларига кўра, Қозоғистонни модернизация қилиш учун 292,5 млрд тенге (914 млн доллар) йўналтирилади. У, хусусан, ўқитувчиларнинг иш ҳақини ошириш, Назарбоев университетини ривожлантириш, ногиронларга ғамхўрлик қилаётган кишиларга нафақалар тўлаш учун ишлатилади.\nБундан ташқари, қишлоқ аҳоли пунктларини ичимлик суви билан таъминлаш учун қўшимча 31 миллиард тенге (96 миллион 875 минг доллар), қурилиши тугалланаётган уй-жойлар муҳандислик-коммуникация инфратузилмасини ривожлантириш учун 31,5 миллиард тенге (98,44 миллион доллар), маҳаллий йўлларни ривожлантиришга 29 миллиард тенге (90 миллион 625 минг доллар) ажратилади. Агросаноат комплексининг ривожланиши учун 15,6 миллиард тенге (48 миллион 750 минг доллар), кибержиноятчиликка қарши кураш бўйича чора-тадбирларга 71 миллиард тенге (221 миллион 875 минг доллар) сарфланиши режалаштирилган.\nШунингдек, президентнинг бешта ижтимоий ташаббусини амалга ошириш учун харажатлар ҳам мавжуд.\nҚозоғистон логистик компаниялари Ўзбекистон хабларидан фойдаланишга жалб қилинади\n18:23 / 25.04.2018\nАқтўбеда Ўзбекистоннинг 52 фуқароси ҳалок бўлган автобус ҳайдовчиларига қамоқ муддати узайтирилди\n15:20 / 25.04.2018\n23:16 / 24.04.2018


Афғон чегарасида Ўзбекистон қандай ҳимояланган – Руслан Мирзаев терроризм таҳдиди ҳақида - 17.11.2018, Sputnik Ўзбекистон\nАфғонистон чегарасидаги вазият ва Марказий Осиё давлат чегара хизматлари ҳамкорлик қилиш масаласи ҳақида Ўзбекистон Давлат хавфсизлик хизмати чегара қўшинлари... 17.11.2018, Sputnik Ўзбекистон\n“Бугунги кунда профессионал команда шаклланган, биз юзага келиши мумкин бўлган вазият ва муаммоларни ҳал қилиш бўйича тегишли тадбирларни амалга оширмоқдамиз. Биз ҳар қандай муаммоли масалаларга тайёрмиз”, - деб таъкидлади Мирзаев.\nУнинг сўзларига кўра, бугунги кунда Марказий Осиё махсус хизматлари мувофиқлашган ҳолда чегара таҳдидларига қарши туриши ва зарур тадбирларни бажариши мумкин.\n“Бугунги кунда Марказий Осиё давлатларида таҳдидларга қарши барча ресурсларга эга, ва энг асосийси, курашиш учун иродаси бор” – деб хулоса қилди генерал-майор.\nТўлиқ изоҳни Sputnik Ўзбекистон радиоподкастида тинглашингиз мумкин.\nЭслатиб ўтамиз, шу ҳафтанинг ўртасида МДҲ давлатлари - Озарбайжон, Армения, Беларус, Қозоғистон, Россия, Тожикистон, Туркманистон ва Ўзбекистон чегара қўшинлари қўмондонларининг Кенгаш йиғилиши ўтказилди.\nҲарбийлар Ҳамдўстлик, айниқса Афғонистон билан қўшни бўлган давлатлар чегараларида қийин вазият юзага келганлигини таъкидлашди. Ушбу мамлакатда давом этаётган нотинчлик ва террористик гуруҳларнинг фаоллашуви алоҳида ташвишга солмоқда.


Москвада Ўзбекистон фуқароси оғзида ғишт билан ўлик ҳолда топилди | Qalampir.uz\nМосквада Ўзбекистон фуқароси оғзида ғишт билан ўлик ҳолда топилди\n3-саҳифа\t09 Сентябрь 19:54 23608\nИжтимоий тармоқларда Россия пойтахти Москва шаҳрида оғзида ғишт билан ўлик ҳолда топилган ўзбекистонлик меҳнат мигранти ҳақида хабарлар тарқалди. Ҳолат юзасидан Ташқи меҳнат миграцияси агентлиги маълумот берди.\nҚайд этилишича, вафот этган фуқаронинг шахсига аниқлик киритилган. Ҳозирда унинг яқин қариндошлари билан алоқа ўрнатилиб, жасадни Ўзбекистонга қайтариш бўйича тегишли ҳужжатлар расмийлаштирилмоқда.\nЭслатиб ўтамиз, Ўзбекистон фуқаросининг жасадини йўлдан ўтиб кетаётган киши кўриб қолган. Марҳумнинг ёнидан шахсни тасдиқловчи ҳужжатлар топилган. У Рязан вилоятида вақтинча рўйхатдан ўтган, 1990 йилда туғилган Ўзбекистон фуқароси бўлиб чиққан.\nҲуқуқни муҳофаза қилиш органлари ходимлари томонидан ўтказилган дастлабки кўрик натижасига кўра, мигрант ўлимидан тахминан, икки кун ўтиб топилган. Бундан ташқари, унинг бош соҳасида ёриқлар, қўлида кўкариш белгилари ҳамда оғзида ғишт бўлаги борлиги аниқланган.\n24 Сентябрь 07:41 52562\n25 Сентябрь 20:55 39572\n24 Сентябрь 13:42 34702\n25 Сентябрь 09:33 29704\n25 Сентябрь 16:47 28104


Шавкат Мирзиёев Сардобадаги янги корхона ва уйларга ташриф буюрди - Daryo\n19:35, 13.10.2020 30588\nЎзбекистон Президенти Шавкат Мирзиёев Сирдарё вилояти Сардоба туманидаги «Сардоба Оқсарой текстиль» корхонаси фаолияти билан танишди. Бу ҳақда Президент матбуот хизмати хабар берди.\nҚайд этилишича, «Оқсарой кластер» масъулияти чекланган жамият таркибидаги мазкур корхона йилига 3,5 миллион долларлик тайёр мато ва кийимлар ишлаб чиқариш қувватига эга. Маҳсулотларни 100 фоиз экспорт қилиш мўлжалланган. Туркиядан замонавий тикув машиналари ва энергия тежовчи совитиш тизими келтириб ўрнатилган. Лойиҳанинг биринчи босқичида 500 та иш ўрни яратилган.\n«Фожиа юз берган кунлари баъзи одамларда эртанги кунга ишонч йўқолиб қолган эди. Бугун сизларнинг кўзингизда ишонч учқунларини кўриб турганимдан хурсандман. Аёллар ишласа, кайфияти яхши бўлади. Аёлнинг кайфияти яхши бўлса, фарзандларининг кайфияти, тарбияси яхши бўлади — оилада, жамиятда муҳит ўзгаради. Шунинг учун хотин-қизларга иш ўринларини кўпайтиришга ҳаракат қиляпмиз», — деди Шавкат Мирзиёев.\nТаъкидланишича, давлат раҳбари 15 май куни Сардоба туманида бўлганида «Дўстлик» маҳалласида янги уйлар қурилишига тамал тоши қўйган эди. Қисқа вақтда бу ерда 1480 хонадонли 37 та турар жой қуриб битказилди. Президент Шавкат Мирзиёев бу галги ташрифи чоғида мазкур замонавий мавзени кўздан кечирди.\nПрезидент матбуот хизмати хабарига кўра, уйлар беш қаватли бўлиб, икки ва уч хонали квартиралардан иборат. Турар жойларни қуришда энергия тежовчи материаллардан фойдаланилган. Янги мавзеда барча коммуникация тармоқлари мавжуд. Маҳалла гузари, болалар майдончалари қурилиб, ҳудуд ободонлаштирилган.\nХонадонлар тайёр ҳолда тошқиндан жабрланган оилаларга бепул топширилади. Олдин мазкур маҳаллада яшаган Бахтиёр ва Қимматхон Мирзаевлар оиласига ҳам уч хонали квартира ажратилган. Давлат раҳбари ушбу хонадонга кириб, шароитларни кўздан кечирди.\n07:08, 27.11.2021 92976\n11:54, 04.12.2021 83119\n23:16, 13.11.2021 76689\n23:45, 05.12.2021 27522\n23:11, 05.12.2021 31016\n22:45, 05.12.2021 14864\n22:12, 05.12.2021 6956\n12:13, 04.12.2021 99783\n08:13, 04.12.2021 63121\n16:42, 04.12.2021 59320


Вакцинадан ташқари ниқоб тақиш ва ижтимоий масофа сақлашни ҳам давом эттириш шарт - ЖССТ вакили\nЎзбекистонга AstraZeneca (Covishield) вакциналарининг навбатдаги партияси шу йилнинг май ойида келтирилиши кутилмоқда. Бу ҳақда UNICEF’нинг Ўзбекистондаги вакили Мунир Мамедзаде Kun.uz мухбирига берган интервьюсида маълум қилган.\nUNICEF’нинг Ўзбекистондаги вакили Мунир Мамедзаде\n«Навбатдаги партия май ойида келади. Бу вакцинадан жами 2,3 миллион доза келади. Бугун 660 минг доза қабул қилиб олдик. Бошланишига аҳолининг 3 фоизини қамраб олиш назарда тутилган. Мақсадимиз эса йил охиригача (аҳолининг) 20 фоизини қамраб олишдир», деган у Тошкент халқаро аэропортидаги тадбир вақтида.\nЖаҳон соғлиқни сақлаш ташкилотининг Ўзбекистондаги вакили доктор Лианн Куппенс нормал ҳаёт тарзига қачон қайтилишини кутиш мумкинлиги бўйича гапирган.\nЖССТ вакили Лианн Куппенс\n«Бу жуда ҳам яхши ва шу билан бирга мураккаб савол. Бу дунё етакчилари, шунингдек, жамиятга, одамларнинг ўзига ҳам боғлиқ. Вакциналар расман жуда ҳам муҳим – ҳа. Лекин улар етарли эмас. Ихтиёримиздаги вакциналар, шу жумладан, биз кутиб олганимиз бугунги вакцина AstraZeneca якка ўзи туриб беролмайди.\nВакциналарни қўллаш билан бирга ниқоб тақиш, қўлни дезинфекциялаш ва ижтимоий масофани сақлашни ҳам давом эттириш шарт. Демак, вакциналар яхши, лекин эпидемияни тугатиш учун етарли эмас. Бунга вақт ҳам керак. Яъни биз инқирознинг ўртасида турибмиз. Дунёнинг ҳар бурчагида шикастланишлар ошиб бораётганини кўряпмиз. Ўзбекистонда касалланиш кам эканлиги бахтимиздир. Коронавируснинг аслидан бироз бошқача бўлган штаммлар Ғарбий Европада кенг тарқалиб, у ердаги соғлиқни сақлаш тизимини фалаж қиляпти. Янги штаммлар Марказий Осиёга ҳам аста кириб келяпти. Бинобарин, биз огоҳ бўлишимиз ва тайёр туришимиз зарур», деган у.\nШунингдек, вакциналарнинг хавфсизлиги ва самарадорлиги борасидаги шубҳалар ва хавотирлар бўйича изоҳ берилди.\n«Одамлар қўрқмаслиги керак. ЖССТ фавқулодда фойдаланишга рухсат берган вакциналар жудаям синчковлик билан таҳлилдан ўтган. ЖССТ учун энг муҳими хавфсизлик, самарадорлик ва сифатга ишонч ҳосил қилишдир. Хавфсизлик дегани ножўя таъсирлар билан боғлиқ. Албатта ножўя таъсирлар бўлади – бош оғриғи, қўлдаги оғриқ. Лекин аксари жуда кичик ножўя таъсирлар бўлади.\nЖуда ҳам ёмон ножўя таъсирлар бир-икки ҳолатларда учраб туради. AstraZeneca вакцинаси чинакам кучли, хавфсиз ва самарали эканига ЖССТнинг ишончи комил ва унинг сифати жуда ҳам яхши. Биз Ўзбекистон аҳолисини талаб доирасида приоритетларга кўра эмлашда давом этамиз деб умид қиламиз. Аввал тиббиёт ходимлари, қариялар...\nЖССТ ўлароқ ҳукумат ва соғлиқни сақлаш вазирлиги эмлаш равон кечиши учун барча нарсани муҳайё қилганидан биз фахрланамиз ва хурсандмиз», дейди у.


2021 йилгача Гамбургда автопилотда юрувчи автобуслар пайдо бўлади\n21:00 / 17.12.2016\n2021 йилгача Германиянинг Гамбург шаҳрида автопилотда юрувчи йўловчи автобуслари пайдо бўлади. Бу ҳақда Hamburger Hochbahn транспорт компанияси раҳбари Хенрик Фальк Hamburger Abendblatt нашрига берган интервьюсида маълум қилган.\n"2021 йилгача илк синов йўналишларида ҳаракатланишни йўлга қўймоқчимиз", деб айтди Фальк. Унинг айтишича, келажакда бундай юқори технологик транспорт воситалари шаҳарлар учун оддий нарсага айланади. Фальк шу билан боғлиқ ҳолда Гамбургда метронинг янги йўналишини қуриш режалаштирилаётгани ва у тайёр бўлганда, унда ҳам тўлиқ автоматлаштирилган поездлар ҳаракатланишини эслатиб ўтган.\nФальк Гамбург аҳолисига жамоат транспортини аҳолининг эҳтиёжлари ва юқори технологияларни ривожлантиришни ҳисобга олган ҳолда ривожлантиришга умид боғлаши билан маълум. Мисол учун, 2017 йил охиригача унинг ташаббуси билан шаҳардаги мингга яқин автобус, 2018 йилда эса барча автобус бекатлари симсиз интернет билан жиҳозланади. "Бундай кўламлар ҳеч қайси немис мегаполисида йўқ", деб айтмоқда Фальк.\nГамбург автопилотда юрувчи автобуслар\nВидео: Ўзбекистон термаси жаҳон чемпионатида иштирок этиш учун Германияга жўнаб кетди\nГамбург полицияси тарихидаги энг йирик операция: полиция G20 саммитига тайёр\nТрамп кортежидаги машинада муддати ўтиб кетган рақамлар аниқланди\nГамбургда кўзни ачиштирувчи газдан бир неча киши жароҳат олди


АЁЛ - САДОҚАТ ТИМСОЛИ\nАёллар азал-азалдан меҳр ва муҳаббат, вафо ва садоқат тимсоли сифатида ардоқланиб келинган. Улар ҳар қадамда оиласига, турмуш ўртоғига, фарзандларига чуқур меҳрибонлик намуналарини кўрсатиб келганлар. Ўз навбатида бу борада қизларига ҳам ибрат бўла олганлар.\nКомилжон хизмат тақозоси билан узоқ сафарга кетди. Аёли Гулҳаё қайнонаси билан бирга қолишни, уларни парваришлашни истади. Ахир қайнонаси ёлғиз бўлса, уларни кимга ташлаб кетади? Комилжон хотинининг бу фикридан жуда қувонди. Онасига умр йўлдоши шерик бўлса, унинг ҳам кўнгли хотиржам бўлади-да.\nКомилжон кетганидан сўнг анча вақт ўтгач, Гулҳаё эрининг истаги билан уйларни таъмирлатишни бошлади. Усталар ишни бошлади. Бу орада Гулҳаё бетобланиб қолди. Аммо шунга қарамай, уй ва рўзғор юмушларини уддалашга ҳаракат қилаётган онасини кўрган қизи Нигора бари ишни ўзи қилишга, онасига ёрдамлашишга уринарди. "Бунча ўзингизни қийнамасангиз, ойижон?" деган сўроқларига онасидан "Даданг келиб хурсанд бўлсин, дейман-да, қизим", деган жавобни оларди ҳар сафар.\nУсталар ишни якунлаб кетишганларидан кейин ҳовлида роса юмуш кўпайди. Онасининг ҳовлидаги эски бир каравотни ҳам уйга олиб кириб қўйганини кўрган Нигора бунинг сабабини тушунмади. "Ахир янги таъмирланган уйнинг чиройини бу эски бую бузиши мумкин. Нега ойим бу ҳақда ўйламадилар?" хаёлидан ўтказди Нигора. Онасига бу иддаосини айтганди, Гулҳаё ўйланганча жавоб берди:\n- Қизим, бу дадангнинг ёшлигидаги каравоти. Уни жуда эҳтиётларди. Меҳри тушиб қолганми, ҳартугул, бу буюмни сира уйдан чиқариб ташламаган. Шунинг учун ҳам биз улар авайлаган буюмни уйдан чиқариб ташлолмаймиз.\nНигора онасидаги дадасига бўлган юксак ҳурматни, ўзи олисда бўлса-да, доимо ёнидагидек эъзозда бўлишини яна бир бор ҳис қилди. У онасидан умр йўлдошга бўлган эътибор, эҳтиром ҳар дақиқада юксак бўлишини ўрганди. У ҳам вақтлар келиб, оилали бўлганда, онаси каби оқила, садоқатли рафиқа бўлишни дилига тугиб қўйди.


Филлар ҳақида қизиқарли фактлар » Ўзбекистон янгиликлари – Zamin.uz\nФиллар ҳақида қизиқарли фактлар\n21 декабрь 2019, 17:12\nЕр юзида филларнинг 2 тури мавжуд булар: Африка филлари, Африка қитъасида яшовчи филлар ва Ҳиндистон филлари (ёки Осиё филлари ҳам дейилади), Осиёнинг жануби-шарқида яшовчи филлар. Бу жонзотларнинг бўйи 4-4,5 метр баландликкача етади, оғирлиги эса 7 тоннагача етиши мумкин ҳамда филлар қуруқликда яшовчи энг катта ҳайвон ҳисобланади.\nФиллар ҳақида 17 та қизиқарли факт\n1. Африка филлари ҳинд филларидан каттароқ бўлади. Африка филларининг қулоқлари ҳинд филларининг қулоқларидан деярли 3 марта катта бўлади.\n2. Филларнинг ўзига хос ҳусусиятларидан бири бу - уларнинг ҳартуми ҳисобланади. Филларнинг хартумида 40 000 га яқин индивидуал мушаклари мавжуд. Филлар хартумлари ёрдамида ҳидлашади, нарсаларни пайпаслаб кўришади, сув ичишади, овқат олишади ва ҳаттоки жуда ҳам аниқ амалларни бажара олишади, мисол учун ерда турган гугурт доначасини ҳам кўтара олишади.\n3. Филлар хартумлари ёрдамида мулоқот қилишади, хартумларининг сигнали 1 километр масофагача етиб боради ва филлар шу масофада мулоқот қилишлари мумкин. Филлар хартумлари ёрдамида 30 га яқин сигнал турида мулоқот қилишади.\n4. Филларнинг бошқа бир аҳамиятли жиҳати уларнинг туслари ҳисобланади. Бу филларнинг тепа жағ қисмида жойлашган 2та йирик тишларидир. Африка филларининг эркак ва урғочисида ҳам йирик туслари мавжуд. Ҳинд филларида эса фақат эркак филларда мавжуд, урғочиларида эса йўқ.\n5. Филларнинг тусларидан ташқари тишлари ҳам бор 4 та ва бу тишлар 8-10 йил мавжуд бўлади, кейин эса едирилиб тўкилади ва бу тишлар ўрнига янгиси чиқади. Бундай жараён 6 марта бўлади. Филнинг охирги (6-маротаба ўсган тишлари) едирилиб тўкилганидан сўнг филлар вафот этишади. Филларнинг тиши 3 килограммгача бўлади.\n6. Филлар ўсимликлар билан озиқланишади (ўтлар, барглар, шохлар, илдизлар ва ҳоказо), бир кунда 180-200 килограммгача шундай ўсимликлар билан озиқланишади, бу ўсимликларни топиш учун филлар бир суткада 100 километргача масофа босиб ўтишади.\n7. Филлар 60-80 йил умр кўради. Филларнинг балоғат ёши 15-20 ёш ҳисобланади.\n8. Филлар 50 ёшгача туғиши мумкин. Урғочи филлар ҳомиладор бўлгандан кейин тахминан 22-24 ой деганда кўзи ёрийди. Чақалоқ филлар йирик бўлиб туғилишади ва тахминан 100 килограм бўлишади. Эгизак филларнинг туғилиши жуда ҳам кам учрайдиган ҳолат.\n9. Янги туғилган чақалоқ филлар туғилиши билан оёқда тура олишади, лекин уларнинг кўзи кўрмайди шунинг учун она филни хартумлари билан ушлаб юришади. Чақалоқ филлар бошланишига сувни хартумида эмас, балки оғзида ичади.\n10. Ҳинд филларининг олдинги оёқларида 5 та бармоқлари бор, орқа оёқларида эса 4 та.\n11. Одатда филлар 2-6 км/с билан ҳаракатланишади, лекин қисқа вақт ичида 35-40 км/с тезликгача чиқишлари мумкин.\n12. Фақатгина битта турдаги сутэмизувчилар сакрай олишмайди - филлар.\n13. Филларнинг юрак уриши 1 дақиқасига 27 маротаба. Филларнинг юраклари 30 килограмм бўлади.\n14. Филлар Тайланднинг миллий ҳайвони ҳисобланишади. Асрлар давомида филлар зодагонлик белгиси ҳам бўлишган. Ҳамма оқ филлар Тайланд қироллиги мулки ҳисобланишган.\n15. Филлар тик туриб гуруҳ бўлиб ухлашади, бола филлар эса ён тарафи билан ётиб ухлашади.\n16. Филларнинг териси жуда ҳам қалин бўлади, баъзи жойларида терисининг қалинлиги 3,5-4 сантиметргача бўлади.\n17. Филлар жуда ҳам ақлли ҳайвонлар сирасига киради. Филлар жуда ҳам яхши хотирага эга. Филларни қўлга ўргатиш мумкин (асосан ҳинд филларини, африка филларини эса қўлга ўргатиш жуда ҳам қийин, африка филлари ҳинд филларига нисбата агрессив бўлади), улар 60 га яқин буйруқ ишораларини ўргана олишади.\nЯнгиликлар » Дунё » Филлар ҳақида қизиқарли фактлар\n12:13 Таиландда расм чиза оладиган фил ҳақида эшитганмисиз?\n10:16 Таиландда филчани қутқариш вақтида 5 та катта фил нобуд бўлди (фото, видео)\n10:10 Катта филлар филчани чўкишдан қутқариб қолди (видео)\n07:23 Хитойдаги қишлоқлардан бирига 14 ёввойи фил бостириб кирди


13:00 / 21.12.2020 1572 pdf Ўқиш режими + -\nОҳод ҳадислар ҳақидаги баҳс яна ҳам мукаммал бўлиши учун «Ҳадис ва Ҳаёт» номли асаримизнинг биринчи жузидан узунроқ бир иқтибос келтиришга ижозат бергайсиз:\n«Исломда энг нозик масала эътиқод масаласи экани ҳаммага маълум. Айни ана шу эътибордан Аллоҳ таоло ақийданинг жавҳарий – асл масалаларини, бошқача қилиб айтганимизда, рукнларини Қуръони Карим орқали собит қилгандир. Чунки бу соҳада бир сўз билан кишининг иймони куфрга, жаннати дўзахга айланиб кетиши мумкин.\nШунинг учун ҳам ақоид илми уламоларимиз Қуръони Каримдан кейин иккинчи ўринда турадиган далил – ҳадиси шарифларни қандай шартлар ила ақийда бобида далил сифатида қабул қилиш кераклиги ҳақида тортишганлар. Тортишув асосан жумҳури уламолар билан баъзи ҳанбалийлар орасида бўлган.\nЎртага биринчи қўйилган масала, зон (гумон) ила ақийда собит бўладими, йўқми, деган масала бўлган. Оддий ҳолатда бу савол қизиқ туюлиши турган гап. Гумон билан бир иш қилиб бўлиши мумкин эмаслигини ҳамма яхши билади. Ундай бўлса, уламолар ақийдага ўхшаш ўта нозик масалага гумонни аралаштириб нима қиладилар, дейишимиз мумкин.\nЛекин ақийда илми уламолари истилоҳида зонн – гумон; зинҳор, заррача ҳам шубҳа кўтармайдиган, қатъий, илми яқийннинг даражасига етмаган саҳиҳ илмни англатишини билганимиздан сўнг, ҳеч ҳам ажабланишга ўрин қолмайди. Бу саволга ҳамма бараварига: «Зонн – гумон ила ақийда собит бўлиши мумкин эмас», деб жавоб берган.\nКейин оҳод ҳадис (албатта, саҳиҳ бўлиш шарти ила) зонни ифода этадими ёки илмни, деган масала ўртага қўйилган. Бу жумладаги «илм»дан мурод, ақоид уламолари истилоҳида заррача шубҳаси йўқ илми яқийнни ифода этишини ҳам айтиб қўйишимиз лозим.\nМаълумки, оҳод ҳадис дейилганда, ёлғонга келишиб олишлари мумкин бўлмаган даражада кўп сондаги кишилар ривоят қилмаган ҳадис тушунилади.\nБу саволга келганда икки хил жавоб бўлган:\n1. Жумҳури уламолар: «Оҳод ҳадислар (агар саҳиҳ бўлсалар ҳам) фақат гумонни ифода этади, илми яқийнни ифода этмайди», деганлар.\n2. Баъзи ҳанбалий уламолар: «Оҳод ҳадислар, агар саҳиҳ бўлсалар, илми яқийнни ифода этади», деганлар. Аввал ҳамма: «Зонн билан, илми яқийнсиз ақийда собит бўлмайди», деган эди. Энди жумҳури уламолар: «Оҳод ҳадислар (агар саҳиҳ бўлсалар ҳам) зонни ифода қилади, холос», демоқдалар.\nУндай бўлса, ақийда собит бўлиши учун фақат мутавотир, яъни ёлғонга келишиб олишлари мумкин бўлмаган кўп сондаги ровийлар ривоят қилган ҳадисгина ярар экан-да?\nЛекин ақийда бўйича келтирилган далилларга қарасак, кўплаб нарсалар оҳод ҳадислар ила собит бўлганини кўрамиз. Яна ҳайрон қоламиз.\nЖумҳури уламоларга: «Сиз муҳтарамлар «Оҳод ҳадис ила ақийда собит бўлмайди», дейсизлар. Аммо биз қараб кўрсак, қабр азоби, Мункар, Накирнинг саволи, сирот, ҳавз, мизон, шафоат каби кўплаб ақийда масалалари айнан оҳод ҳадислар билан собит бўлган экан-ку», деймиз.\nУлар бизга: «Гапингиз жуда тўғри, биз ҳеч қачон сиз айтган нарсаларни ва яна сиз айтмаган кўпгина нарсаларни оҳод ҳадислар билан собит бўлмайди, деганимиз йўқ. Сизлар бизнинг истилоҳимизга тушунмабсизлар. Биз «Зонн билан, бошқача қилиб айтганда, оҳод ҳадис билан ақийда собит бўлмайди», деганимизда, ақийда рукнларини, яъни буларни инкор қилган инсон Ислом доирасидан бутунлай чиқиб кетадиган ҳукмларни, чунончи, Аллоҳ таолонинг мавжудлиги, пайғамбарларнинг ҳақлиги каби масалаларни кўзда тутганмиз. Шунинг учун ҳаммамиз ҳеч қандай ихтилофсиз ақийданинг фаръий масалаларида оҳод ҳадисларни, агар улар саҳиҳ бўлса, қабул қилишга қарор қилганмиз», дейдилар.\nАна энди ҳамма нарса равшан бўлди. Ислом ақийдасининг асоси ҳисобланган, иймоннинг рукни бўлган, Аллоҳ таолога, Муҳаммад соллаллоҳу алайҳи васалламга, Қуръони Каримга, қиёмат кунига, фаришталарга, Қазои қадарга ва бошқа шунга ўхшаш «Диндан деб билиш зарур ҳисобланган», иймон келтирмаган одам бутунлай диндан чиқиб кофир бўладиган нарсаларнинг собит бўлиши учун илми яқийн лозим экан. Бу эса Қуръони Карим кучидаги далилни тақозо қилади. Дарҳақиқат, мазкур нарсалар Қуръони Карим ила собит бўлган. Бунга ҳеч ким хилоф қилмайди.\nЛекин афсуски, оҳод ҳадис илми яқийнни ифода қиладими, деган тортишув натижаси кейинчалик баъзи бир ноқулайликларни келтириб чиқарди.\nЎша масалада жумҳури уламолар, Аҳли сунна ва жамоа – моликийси бўлсин, шофеъийси бўлсин, ҳанафийси бўлсин, ҳанбалийси бўлсин ва яна бошқалари бўлсин, «Оҳод ҳадис, ҳар қанча саҳиҳ бўлса ҳам, у билан инкор қилган кишини иймондан ажратадиган ақийда собит бўлмайди», деганлар.\nМуҳаддислар ва баъзи қавлларга қараганда имом Аҳмад ибн Ҳанбал раҳматуллоҳи алайҳи: «Саҳиҳ оҳод ҳадис ила илми яқийн, бинобарин, инкор қилган киши кофир бўладиган ақийда собит бўлади», деганлар.\nҲозир ана шу гапни тутиб олиб, мусулмонларни сал нарсага кофирга чиқарадиганлар кўпайиб кетган. Баъзи бир ҳадиси шарифларда маълум гапларни айтган ёки ишларни қилганларга куфр ёхуд ширк нисбати берилган. Ўша ҳадислар саҳиҳ бўлиши мумкин. Лекин ҳаммаси оҳод ҳадислар. Уламолар: «Ҳатто мутавотир ҳадис билан ҳам инсонни диндан чиқди, деб ҳукм қилиш мумкин эмас», деб иттифоқ қилганлар. Мазкур оҳод ҳадислардаги куфр ва ширк эса одамни иймонидан бутунлай жудо қиладиган куфру ширк эмас, балки кичик куфр ва кичик ширк ҳисобланади. Яъни куфр ва ширкка оид бир иш қилган ҳисобланади. Уларни қилган хатокор инсон тавба қилмоғи лозим бўлади.\n13:27 / 14.12.2020 1591\n14:00 / 23.09.2021 2389\nДўзах олови тегмайдиган икки кўз\nЭй иймон келтирганлар Сабр қилинг, сабрда устун келинг, қўриқчиликда шай туринг ва Аллоҳга тақво қилинг, шоядки, зафар топсангиз.Сабр даъватнинг машаққатли давоми...\n3402 18:53 / 01.03.2018\n1485 19:00 / 22.11.2021\n3424 11:07 / 10.11.2018\n4699 08:24 / 20.04.2017\n749 12:45 / 28 апрель\n2765 05:20 / 10 апрель


Сўровлар жавобини кутяпти | "Адолат" СДП\n- Маҳалламизда электр энергияси таъминоти талаб даражасида эмас...\n- Ичимлик суви муаммоси ҳал этилишида кўмаклашсангиз...\n- “Ёшлар дафтари”га киритилганман. Ҳозирча ишсизман. Томорқа ажратиб берилишига кўмаклашсангиз...\nДеярли ҳар куни шу мазмундаги мурожаатлар сайловчилар билан учрашувларда кўтарилади. Ҳар бирига жавоб топиш, муаммолари ечимига кўмаклашиш мақсадида тегишли ташкилот идораларга сўровномалар юбораман. Жорий йил апрель ойигача мутасадди ташкилотларга 8 та сўровнома юборилган. Сўровларнинг барчаси ўз ижобий ечимини топиб келмоқда. Яқинда, “Пахтачи” ва “Ағрон” МФЙларида симёғочлар яроқсиз ҳолатга келиб қолганлиги тўғрисидаги туман электр тармоқлари корхонасига жўнатилган сўровларга эса ҳозирда жавоб кутилаяпти.\nПартиянинг “Жамоатчилик назорати - қонун устуворлигининг гарови!” лойиҳаси доирасида аҳоли ва ёшлар ўртасида жиноятчиликнинг олдини олишга қаратилган тадбирларда, умумтаълим мактабларида ота-она ва ўқитувчилар билан давра суҳбатлари ташкил этиш, тиббий хизматнинг аҳволи, аҳолининг дори-дармонлар билан бевосита таъминланиш ҳолатини ўрганиш ва таклифлар бериш, ижтимоий-сиёсий ҳаётда хотин-қизлар фаоллигини ошириш ҳам долзарб вазифа сифатида қаралиб, Эсабой, Боғонали, Жовулқосим, Пахтачи, Тўртайғир, Бешнайман маҳаллаларидаги умумтаълим муассасаларида 2021 йил апрель ойигача 20 дан ортиқ тадбирлар ўтказилди. “Ёшлар дафтари”га киритилган 10 дан ортиқ ёшларнинг “Жума элеватори” АЖга ишга қабул қилинишига эришилди. “Темир дафтар” рўйхатида турувчи ҳудудда истиқомат қилувчи 5 нафар хотин-қизларнинг иш билан бандлиги таъминланди.\n“Саховат ва кўмак” умумхалқ ҳаракати доирасида 100 нафар кам таъминланган оилаларга турли хилдаги озиқ-овқатлари етказиб берилди. Ушбу хайрли ишлар баробарида жами 26 миллион сўмлик мурувват кўмаги кўрсатилди. Яқинда яна “Пўлатчи” маҳалласидан 18 нафар кам таъминланган оилаларга 100-200 донадан жўжа тарқатилди.\nЎзбекистон “Адолат” СДП Пастдарғом туман Кенгаши депутати


Redmi 9’га аллақачон расман буюртма бериш мумкин, нархи энди «жойига тушди»! - Terabayt.Uz\nRedmi 9’га аллақачон расман буюртма бериш мумкин, нархи энди «жойига тушди»!\n«Хитойча Apple»нинг арзончи бренди ҳали Redmi 9 моделини расман намойиш қилгани йўқ. Лекин компаниянинг ўзи уни аллақачон AliExpress онлайн бозоридаги Xiaomi расмий дўконида сотувга чиқарган!\nЎҚИНГ: Redmi янги смартфонини бозорга чиқариб, олдинги иккитасини арзонлаштирди\nRedmi 9 нархи у ерда ўта баланд эълон қилинган бўлса, Филиппиндаги бошқа бир – Lazada интернет-дўкони мазкур смартфон учун асл нархида олдиндан буюртма ола бошлади. Шу билан бирга, қурилманинг техник хусусиятлари ҳам тасдиқланди.\nКомпания мазкур моделининг «электрон юраги» тарзида Helio G80 процессорини танлаган. Redmi уни тезкор/ички хотираси ҳажмига кўра икки хил конфигурацияда чиқаради ва MicroSD хотира картаси учун слот ҳам кўзда тутилган.\nШундай қилиб, Redmi 9 моделида 6,53 дюймлик, FullHD+ форматли экран қўлланган. Унинг томчисимон кемтигига 8 мегапикселлик селфи-камера жойланган. 13 + 8 + 5 + 2 мегапикселлик сенсорларни ўз ичига олувчи квадрокамера блоги остида эса бармоқ изи сканери ўрнатилган.\nҚурилманинг 5 020 мА/соатлик аккумулятори USB-C порти орқали 18 ваттгача технология асосида тезкор қувват олади. Redmi 9 корпусида қулоқчин учун 3,5 миллиметрлик стандарт аудиотирқиш ҳамда маиший техника жиҳозларини бошқарув пульти сифатида қўллаш учун инфрақизил порт ҳам мавжуд.\nШу билан бирга, Xiaomishka нашри ушбу қурилма ҳар иккала томонидан сифатли тарзда кўрсатилган «жонли» суратни эълон қилди:\nДарвоқе, Lazada онлайн дўкони олдиндан буюртма берган харидорларга Redmi 9 смартфонларини 25 июндан етказиб беради. Қурилманинг нархи эса 3/32 гигабайтлиги учун 147 долларга тенг бўлса, 4/64 гигабайтлик варианти учун 160 доллар эквивалентига тенг.\nЎҚИНГ: Дунёдаги энг кучли ўнта ҳамёнбоп смартфон (AnTuTu рейтинги, 2020 йил май)


Лондонда бир қатор терактлар содир этилди - - - www.Voydoda.com - Скачать новинки музыки 2018 бесплатно -\nЛондонда бир қатор терактлар содир этилди\nАвтор: Ies_92uz / Дата: 24 Мар 2018 / Просмотров: 417\nОдамларни босиб кетган автомобиль ичидан 3 нафар қуролланган одам чиқиб келган, икки нафарини полиция отиб ўлдирган, бир нафари қочишга улгурган.\nАнглия пойтахти Лондонда бугун, 4 июнга ўтар кечаси бир қатор терактлар содир этилди. Маълум бўлишича, Лондон кўпригида микроавтубос ҳайдовчиси пиёдаларни босиб кетган. Сўнгра яқин орада жойлашган Боро бозорида совуқ қуролдан фойдаланган ҳолда одамларга ҳужум қилинган.\nАйрим маълумотларга кўра, одамларни босиб кетган автомобиль ичидан 3 нафар қуролланган одам чиқиб келган, икки нафарини полиция отиб ўлдирган, бир нафари қочишга улгурган.\nШунингдек, Лондон полицияси Воксхоллдаги воқеа ҳақида хабар берди. Темза дарёсининг ўнг қирғоғида, сайёҳлар орасида машҳур бўлган Вестминстердан жануб томонда жойлашган мазкур жойда ҳам шундай хунрезлик амалга оширилган. Лекин бу теракт деб ҳисобланмаган.\nОлинган маълумотларга кўра, терактлар оқибатида 6 киши ҳалок бўлган, 30 нафарга яқин одам жароҳат олган.\nБуюк Британия Бош вазири Тереза Мэй вазиятдан хабардор бўлиб, ҳар бир ахборот унга етказилмоқда.\nЭслатиб ўтамиз, аввал ҳам Буюк Британияда иккита теракт содир этилганди. 22 март куни Лондондаги парламент биноси яқинидаги Вестминстер кўпригида 52 ёшли террорчи Ҳолид Масъуд машинасида одамларни босиб кетганди. Бу ҳужум оқибатида 5 киши ҳалок бўлган, 50 га яқин киши жароҳат олган эди. Террорчи отиб ташланганди.\n23 май куни эса Манчестердаги стадионда концерт вақтида 22 ёшли худкуш Салмон Обиди ўзини портлатган. Оқибатда 23 киши, асосан болалар ва ўсмирлар ҳалок бўлган.


Biologiya fani ( 7202 marta o'qilgan) Chop etish\nҲанафий 19 Oktyabr 2013, 08:13:57\nБиология фани билан танишишимиз, уни озроқ бўлсада ўрганишимиз фойдадан холи бўлмас иншааллоҳ дея шу мавзуни очдим. Камина бир неча йил муқаддам биология фанини бироз ўрганган эдим. Шу асосида озроқ маълумотлар қўйсам дегандим. Агар биология фанини жиддий ўрганаётганлар ёки жиддий ўрганиш истагида бўлганлар бўлса имкон қадар жиддий киришишимиз мумкин иншааллоҳ.\nКўпинча олий ўқув юртларига кириш имтиҳонларига тайёрланаётган кишилар имтиҳон олинадиган фанларни яхшилаб (жиддий) ўрганишга ҳаракат қилишади. Билишимча биология фанидан имтиҳон топширувчилар тиббиёт олийгоҳларига кириш истагида бўлган, биология ўқитувчиси тайёрловчи олийгоҳларга кириш кириш истагида бўлган ва шунга ўхшаш ўқув юртларига кириш кириш истагида бўлган кишилардир.\nШунингдек фарзандларингизнинг, яқинларингизнинг дарсларига кўмаклашар экансиз биология фанидан дарсларига эътиборли бўлишингизда, унга кўмаклашишингиз осонроқ бўлиши учун бу фанни озроқ бўлсада ўрганишингиз фойдадан ҳоли бўлмайди деган умиддамиз. Эслатиб ўтамиз: мактаб ўқувчиларига 5-синфдан бошлаб биология фани яъни ботаника фани ўргатилади, кейинчалик зоология, одам анатомияси, умумий биология фанлари ўргатилади.\nФикр ва мулоҳазалар, таклиф ва шикоятлар ёки саволлар бўлса марҳамат.\nҲанафий 19 Oktyabr 2013, 08:15:02\nБиология қандай фан?\nБиология сўзининг луғавий маъноси қуйидагичадир: “био” – ҳаёт, “логос” – фан деган маънони англатади. Демак, биология ҳаёт ҳақидаги фан экан. У ҳаётдаги ўсимликлар, ҳайвонлар, одамлар каби жамики мавжудотларни ўрганади. Биология фанини ўрганиш орқали биз мазкур жонзотларнинг ички ва ташқи тузилишини, яшаши, озиқланиши ва шу каби уларнинг ҳаётий жараёнларини ўрганамиз. Шу билан бирга биз улар билан қандай муомалада бўлишимиз кераклигини, улар билан биргаликда қандай ҳаёт кечириш, улардан фойдаланиш ва зарарларидан ҳимояланишни ҳам ўрганамиз. Шунингдек Одам анатомияси фани орқали ўз организмимизнинг тузилишини, ички аъзоларимиз, уларнинг жойлашган ўрни ҳамда уларда юз берадиган касалликлар ва бу касалликларнинг белгилари каби турли муҳим маълумотларни ўрганамиз.\nБиология фани таркибига кирувчи бир қанча фанлар бор. Улардан баъзилари ҳақида қуйида қисқача маълумот келтирамиз:\nБотаника: Ўсимликларни ўрганувчи фан.\nЗоология: Ҳайвонларни ўрганувчи фан.\nОдам анатомияси: Одам организми тузилиши ҳақидаги фан.\nЮқорида келтирилган фанларнинг ҳар бири таркибига ўнлаб фанлар киради. Булар ҳақида биология фанини ўрганиш мобайнида маълумот олиш мумкин.\nҲанафий 22 Oktyabr 2013, 15:24:07\nБотаника сўзи юнон тилидан олинган сўз бўлиб, “ботане” – кўкат, ўсимлик деган маънони билдиради. Номидан маълум бўлгани каби ботаника – ўсимликлар ҳақидаги фандир.\nЎз навбатида ботаника фани ҳам бир қанча тармоқларга бўлинади, улар қуйидагилардир :\nБулар ҳақида келажакда алоҳида тўхталамиз иншааллоҳ.\nҲанафий 28 Oktyabr 2013, 15:43:41\nЎсимликлар ниҳоятда турли-туман мавжудотлардир. Олимлар ўсимликни ўрганиш мобайнида уларни турли турларга, оилаларга, синфларга, бўлимларга бўлиб чиққанлар. Xусусан ўсимликлар юксак ва тубан ўсимликларга бўлиб ўрганилади. Улар ҳам ўз навбатида синфларга, оилаларга ва турларга бўлиб ўрганилади.\nЎсимликларнинг табиатда турли xиллари учрайди: доривор, заҳарли, истеъмол қилинадиган, ем-xашак ўсимликлари ва ҳаказо. Ҳозир шулардан айримлари билан танишиб чиқамиз.\nБангдевона – Баргидан атропин деган дори олинади.\nБаxмалгул – Илдизи йўталга қарши.\nБўйимадарон – Барги, тўпгули, гуллаётган поясининг учи ошқозон-ичак касалликларига, ички ва ташқи қон кетишида фойдали.\nДармана – Гижжага қарши. Эрмон шувоғи – барги, пояси, тўпгули ошқозон-ичак ва безгакка қарши ишлатилади.\nГулxайри – Илдизи йўталга қарши.\nЖағ-жағ – ер устки қисми қон кетишини тўxтатишда ишлатилади.\nМалина – Меваси шамоллашда фойдали.\nМингдевона – Барги доривор ҳисобланади.\nНаъматак – меваси авитаминоз (одам организимида бирор витамин мутлақо йўқолиши)ни олдини олишда фойдали.\nСачратқи – Илдизи, барги ва гуллаб ётган пояси ошқазон-ичак касалликлари ва офтоб урганда манфаатли.\nТугмачагул – барги, уруғи, гули ични юмшатади.\nЧеркез – барги, меваси қон босимини пасайтиришда ишлатилади.\nҚирқбўғим – Поя, шоxлари сийдик ҳайдовчи воситадир.\nҚирққулоқ – илдизпояси гижжага қарши қўлланилади.\nҚорақарағай, қарағай – нинабарги экстракти ревматизмга қарши фойдали восита.\nҚоқи – илдизи, барги ошқозон-ичак системасига доривор таъсирга эга.\nШиринмия (қизилмия) – илдизи йўталга қарши фойдалидир.\nШунингдек, Алоэ, бозулбанг, газанда, зубтурум, исириқ, қашқаргул, кийико’т, қашқарбеда, қизилча, қорақат, лимонўт, лишайник, мармарак, оқсинак, парпи, торф, xлорелла, чаканда, ширинмия, бўригул, қорақобиқ (омонқора), равоч, зиғирак, сувзамчи, суғурўт каби ўсимликлар ҳам доривор ҳисобланади.\nSsfomane 07 Sentyabr 2018, 09:28:03\nThe past, I have, but find the answer alone about this. This has been known.


Маҳалла чирой очмоқда - Huquq.uz\nМаҳалла чирой очмоқда\n13:04 - 11.03.2021\nХоразм вилояти прокуратураси ташаббуси билан Янгибозор туманидаги Дўстлик маҳалласида «Обод маҳалла» давлат дастури доирасида қатор ишлар қилиниши режалаштирилган. Маҳаллада ўтказилган учрашув ҳам ана шулардан бири. Унда вилоят прокурори Ботир Қудратхўжаев, туман ҳокими Ўктам Қурбонов, идора ва ташкилотларнинг раҳбарлари иштирок этди.\nМаҳаллада жами 5 км йўл, 700 метр газ қувури таъмирланади. 3 км қисми текширилади, 1,2 км қисми бўялади, 48 та газ тақсимлаш мосламасини техник тафтишдан ўтказилади, 505 та хонадонга электрон газ ҳисоблагичлар ўрнатилади.\nШу куннинг ўзида ички кўчаларга тош тўшаш, маҳалла ҳудудидан оқиб ўтувчи Дарялиқ канали ва 1,2 км мелиорация тармоғини тозалаш ҳамда атрофини ободонлаштириш ишлари бошлаб юборилди.\nШу билан бирга маҳаллада электр таъминотини яхшилаш мақсадида 1,4 км узунликдаги электр узатиш тармоғи реконструкция қилинади ҳамда трансформатор пункти янгиланади. 15 км узунликдаги оптик толали алоқа кабели ётқизилади. Дастур доирасида маҳаллада 6 та спорт-соғломлаштириш объекти барпо этилади. Таъмирталаб кўча ва йўлакларга тош ётқизилмоқда, чироқлар ўрнатилмоқда. Камбағал оилаларнинг томорқасини экин экишга тайёрлаш ҳамда ногиронлар, назоратга олинган беморлар ва 60-70 ёшдан ошган пенсионерларни бепул тиббий кўрикдан ўтказиш ҳамда соғломлаштиришга қаратилган тадбирлари амалга оширилаяпти.


Иймонлиларга бериладиган мукофотлар ва хушхабарлар - Favvora | билим чашмасидан отилган фаввора\n2016-06-10 4073 Ko'rilgan Илм чашмаси 5\nИймонлиларга бериладиган мукофотлар ва хушхабарлар\nИнсондаги иймон қадрланса, Аллоҳдан илтижолар қилиниб уни мустаҳкамлашни сўралса, иймонга ҳос амал қилади. Иймони қувватли кимса эса Аллоҳ беражак ваъдаларга доҳил бўладиган кимса ҳисобланади. Қуйида иймон ахлига бериладиган Қуръон ваъдалари баён этилган:\nНусрат, ёрдам берилиши\n“Иймон келтирган зотларни ғолиб қилиш Бизнинг зиммамиздаги хақ бўлган (ишдир)”, дейилган\n(Рум сураси 47-оят мазмуни)\nҲар қанда ҳолатда ҳам иймонлилар иймонига содиқ қолиб, ўшанга муофиқ иш кўрса, хар қайси вазиятда Аллоҳ ёрдам беражаклиги аён бўлмоқда.\nАзизлик, ҳурмат-эҳтиром, куч-қудрат берилиши “Ҳолбуки азизлик Аллоҳники, Унинг пайғамбариники ва иймонлиларникидир. Лекин мунофиқлар (буни) билмаслар”.\n(Мунафиқун сураси, 8-оят мазмуни)\nИнсон ҳеч қачон молу-дунёси, тилла-кумуши, обрўси, мансаби, чиройи ёки куч - қуввати билан азиз бўла олмас экан. Аллоҳ ҳоҳласа уларни хор ва зор этиб қўяди. Аммо иймонга эга бўлган кимса, Аллоҳ ва пайғамбар сингари доим азиз бўлади.\nТамомий хотиржамлик ва ҳидоят берилиши.\n“Иймон келтирган ва ўз иймонларини зулм (ширк) билан аралаштирмаган зотлар - ана ўшалар учун хотиржамлик бордир ва ўшалар ҳидоят топгувчилардир”.\n(Анъом сураси, 82-оят мазмуни)\nОдамлар пул сарф этиб омонлик, хотиржамлик изламоқчи бўладилар. Ғам-ташвишдан, ғалвалардан йироқ бўлгиси келади.\nАммо хотиржамлик - мол сарфида ёки жонни нималарнидир воситасида сақлаш йўсинида эмас, барчаси иймон ортидадир.\nИймонлиларнинг ҳатти-ҳаракати ва меҳнатлари беҳуда кетмаслиги.\n“Иймон келтирган ва яхши амаллар қилганлар,шак-шубҳасиз, Биз (улар каби) чиройли амаллар қилганларнинг ажр-мукофотини зое қилмасмиз”, дейилган.\n(Каҳф сураси, 30-оят мазмуни)\nИймонлилардан бошқа кимсаларнинг амаллари беҳуда кетиб, ҳеч-қандай ажрга эга бўлолмаслиги бошқа оятларда зикр қилинган. Уларнинг амаллари баъзида саробга ўхшатилади, баъзи оятда эса шамолли кунда, бўрон учириб кетган кулга ўхшатилган.\nИнсон ҳаётда, ўткинчи бу оламда меҳнат қилиб, қуруқ қолишни ҳеч истамайди. Абадий ҳовли бўлмиш охиратда эса беажр қолиши оғриқ устига оғриқдир.\nАллоҳимиз иймонлиларга яна хушхабар қилиб: “Яқинда (қиёмат кунида) Аллоҳ иймонлиларга улуғ ажр ато этажак”, дейди.\n(Нисо сураси ,146-оят мазмуни )\n“Тафаккури бузилган айрим қавмлар”\nУшбу сўзларни асос қилиб, ўзингиз ҳоҳлаган феълдан қўшиб жумла тузинг!